**NACIONALINĖ ŠVIETIMO AGENTŪRA**

KLAIPĖDOS MARTYNO MAŽVYDO PROGIMNAZIJOS VEIKLOS

TEMINIO IŠORINIO VERTINIMO ATASKAITA

2021-12-09 Nr. A-26

Vilnius

**ĮVADAS**

**Vizito laikas** – 2021 lapkričio mėn. 15–19 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Išorinis vertinimas Klaipėdos Martyno Mažvydo progimnazijoje atliktas remiantis Lietuvos švietimo, mokslo ir sporto ministro įsakymu ,,Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“ (2021 m. liepos 9 d., Nr. V-1254). Vertinant gimnazijos veiklą naudotasi Nacionalinės švietimo agentūros (toliau – NŠA) atliktais mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo, Nacionalinio egzaminų centro duomenimis, elektroninėmis duomenų bazėmis, progimnazijos planavimo, veiklos bei mokinių pasiekimų ir pažangos fiksavimo dokumentų analize, pirmine mokyklos informacija.

Išorės vertintojai stebėjo 76 ugdymo veiklas (pamokas, specialiąsias pratybas, neformaliojo švietimo užsiėmimus, klasės valandėlę, edukacinį renginį), stebėjo mokinius natūralioje aplinkoje (koridoriuose, valgykloje, bibliotekoje), analizavo mokinių veiklą pamokose, kalbėjosi su progimnazijos bendruomene (mokiniais, mokytojais, tėvais, administracija, personalu, savivaldos organizacijų ir darbo grupių nariais – Metodine, Mokinių, Progimnazijos tarybomis, Vaiko gerovės komisija, veiklos kokybės įsivertinimo, klasių auklėtojų metodine grupėmis, mokytojo padėjėjomis).

Vertindami veiklą mokykloje, išorės vertintojai dažniausiai vartojo aprašomuosius kokybės epitetus:

* labai gerai, kryptingai, veiksmingai (4 lygis) – taip įvertintą veiklą reikėtų paskleisti už mokyklos ribų;
* gerai, pakankamai kryptingai, tinkamai (3 lygis) – veiklą, patirtį verta skleisti mokykloje;
* neblogai, patenkinamai, vidutiniškai, nesistemingai, priimtinai (2 lygis) – veikla mokykloje tinkama, bet yra ką tobulinti, verta sustiprinti ir išplėtoti.

Išskiriant mokyklos stipriąsias bei tobulintinas sritis, greta teiginių nurodomi pagalbiniai rodikliai (pvz., 1.1.., 2.3. ir t. t.), kuriuos progimnazija gali perskaityti, pasitikslinti, naudodamasi Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais analizuojamos temos – „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais.

Vertinimo sprendimai yra priimti bendru išorės vertintojų komandos nutarimu.

Išorės vertintojų komanda yra įsitikinusi, kad visus rekomenduojamus patobulinimus mokykla gali įgyvendinti veiksmingiau panaudodama vidaus išteklius bei pasitelkdama išorės partnerius.

Nuoširdžiai dėkojame mokyklos direktorei Linai Stancelienei, pavaduotojoms ugdymui Eglei Zykuvienei, Linai Eivienei ir Laimai Selenei ir visam progimnazijos kolektyvui už malonų bendravimą ir tikslingą bendradarbiavimą.

**I. MOKYKLOS KONTEKSTAS**

Klaipėdos Martyno Mažvydo progimnazija(buvusi19-oji vidurinė mokykla) pastatyta [1972](https://lt.wikipedia.org/wiki/1972) m. (2011 m. reorganizuota į progimnaziją). Pagal savivaldybės bendrojo ugdymo mokyklų tinklo pertvarkos planą (2016–2020 m.) progimnazija tenkina visų Klaipėdos miesto vaikų, turinčių judėjimo sutrikimus, ugdymosi poreikius, šiems mokiniams (jų yra 12) užtikrinamas pavėžėjimas mikroautobusu ar važiavimo išlaidų kompensavimas. Mokyklos pastatas nerenovuotas, tačiau pritaikytas mokiniams su negale: įrengti pandusai, du liftai, saugūs laiptų turėklai, tačiau mokinių saugumui ir patogumui sąlygos dar nėra pakankamos: ugdymo įstaigos teritorija neaptverta, nors šalia yra judri gatvė, viešojo transporto stotelės tolokai, vertintojų vizito metu po lietingos nakties visos mokyklos prieigos buvo užlietos vandeniu. Progimnaziją lanko 111 specialiųjų ugdymosi poreikių (toliau – SUP) mokinių.

Išorinio vertinimo metu mokykloje dirbo 59 pedagogai (3 mokytojai ekspertai, 40 mokytojų metodininkų, 9 vyresnieji mokytojai ir 7 mokytojai), suformuota pagalbos mokiniui komanda: psichologė, logopedė, 2 specialiosios pedagogės, 2 socialinės pedagogės, 2 judesio korekcijos specialistės, mokytojams talkina 22 padėjėjai, veikė pailgintos dienos grupė (auklėtojams skirta 2,83 etato).

Mokinių skaičius progimnazijoje didėja: 2019 m. priimta mokytis 756, 2020 m. – 783, 2021 m. – 790 mokinių. Be grįžusiųjų iš užsienio kasmet mokyklos 2–8 klases papildo 5–10 mokinių, lankiusių kitas Klaipėdos miesto ar kaimyninių savivaldybių mokyklas. Mokyklos patrauklumas labiausiai susijęs su gerais mokinių tarpusavio, mokinių ir mokytojų santykiais, pedagoginio personalo dėmesiu kiekvienam mokiniui, inžinerinio ugdymosi galimybėmis ir specialiųjų ugdymosi poreikių turinčių mokinių poreikių tenkinimu.

Nuo 2014 m. progimnazijoje įgyvendinama inžinerinio ugdymo programa, mokyklos savininko sprendimu tradiciškai formuojama po 2 (1–8 kl.) inžinerinio ugdymo klasių komplektus. Į šias klases vykdoma mokinių atranka. Užtikrintas mokinių inžinerinio ugdymo tęstinumas – dauguma progimnazijos mokinių mokymąsi tęsia šalia esančioje Klaipėdos Baltijos gimnazijoje, kurioje komplektuojamos **universitetinės inžinerinio ugdymo klasės. Progimnazija yra pasirašiusi** bendradarbiavimo sutartis su Klaipėdos technologijų mokymo, Jūrų sektoriaus darbuotojų rengimo centrais, kuriuose vykdomos inžinerijos veiklos aštuntokams.

Progimnazijos direktorė Lina Stancelienė šias pareigas užima nuo 2021-01-22, pavaduotojos ugdymui Lina Eivienė ir Laima Selenė dirba nuo 2021 m. rugsėjo 1 dienos, todėl jų metinės veiklos vertinimas dar nevyko.

Išorinio vertinimo metu sirgo mokytojos Džiuginta Kondrotienė (matematika), Laima Krasauskienė (žmogaus sauga), Lidija Portnych (muzika, robotika), Sigita Drungilienė (3 beta kl. mokytoja), o matematikė Vaiva Samauskienė prieš išorinį vertinimą išėjo iš darbo, todėl šių pedagogių pamokos nestebėtos.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOSE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji mokyklos veiklos aspektai**

1. Progimnazijos infrastuktūra ir žmogiškieji ištekliai sudaro tinkamas sąlygas organizuoti skirtingų poreikių mokinių ugdymą (1.1. – 2 lygis, išskirtas aspektas – 3 lygis).
2. Pedagoginio personalo veikimas kartu siekiant bendrų rezultatų (1.4. – 3 lygis).
3. Mokyklos bendruomenę telkianti lyderių veikla (1.2. – 3 lygis).
4. Progimnazijos partnerysčių orientavimas į skirtingų mokinių poreikių, socializacijos reikmių tenkinimą (1.6. –3 lygis, išskirtas aspektas – 4 lygis).

5. Įtraukiosios kultūros pamokoje palaikymas (2.2. – 2 lygis, išskirtas aspektas – 3 lygis).

**Tobulintini mokyklos veiklos aspektai**

1. Progimnazijos bendruomenę telkiančios, mokyklos tikslų siekiams vienijančios ateities vizijos kūrimas (1.1. – 2 lygis).

2. Įtraukiojo ugdymo nuostatas įgyvendinančių veiklų kryptingumas (1.1. – 2 lygis).

3. Kiekvieno mokinio pažangą skatinantis grįžtamasis ryšys (2.3. – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Progimnazijos veiklos kokybės įsivertinimą, remdamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (2016 m.), atlieka įsivertinimo grupė. Ši grupė yra ir organizuojanti ir vykdanti įsivertinimą. Kiti bendruomenės nariai tėra respondentai – atsakinėja į anketų klausimus. Vertintojai pastebi, kad progimnazijai vertėtų vykdant šią veiklą dalintis lyderyste – į tyrimąją veiklą įtraukti daugiau bendruomenės narių: tėvų, mokinių, mokytojų ir kitų personalo darbuotojų. Tokiu būdu įsivertinimas paskatintų bendruomenės narius analizuoti ir vertinti esamą situaciją, numatyti veiksmingus pokyčius, bendrai tartis dėl tobulinimo galimybių. Pastebėtina, kad pedagoginė bendruomenė nerengia detaliųjų rodiklių (iliustracijų), kaip siektinos ugdymo kokybės, aprašymų, todėl galima teigti, kad progimnazijoje nėra susitarimų, kokios kokybės mokykla siekia, ko ir kiek iki siekiamybės dar trūksta.

Apibendrinusi anketavimo rezultatus įsivertinimo grupė rengia rekomendacijas. Pavyzdžiui: 2019–2020 m. m. įsivertintas rodiklis 2.2.1. (,,Mokymosi lūkesčiai ir mokinių skatinimas“) ir numatant tobulinti šį veiklos aspektą parengtos rekomendacijos: *,,Siekiant geresnių ugdymosi rezultatų dar kartą apgalvoti skatinimo ir įsivertinimo būdus pamokoje ir informuoti mokinius apie mokytojo susikurtą skatinimo ir įsivertinimo sistemą, ,,skatinti mokinius įsivertinti savo darbą pamokoje, dažniau skatinti mokinius padėkos raštais, pagyrimais, kelionėmis, edukacinėmis programomis, galbūt reikalingas laimėjimų stendas, lenta“ ir pan.).* 2020–2021 m. m. įsivertintas rodiklis 4.1.3. (,,Mokyklos savivalda“). Tobulinant mokyklos veiklą šiuo aspektu įsivertinimo grupės rekomenduota ,,*koordinuoti mokyklos mokinių savivaldos darbą, kad ji veiktų efektyviau: teikti informaciją ir pagalbą, atsižvelgti į mokinių savivaldos atstovų išsakytus pasiūlymus, juos įgyvendinti; siekti, kad mokinių savivalda būtų atviresnė savo sprendimais ir idėjomis. įtraukti kuo daugiau mokinių dalyvauti diskusijose, priimant svarbius, su mokyklos gyvenimu susijusius sprendimus. Apie mokinių savivaldos sprendimus, idėjas, atliktus darbus ir informuoti visus mokyklos mokinius*“ ir pan. Iš pateiktų pavyzdžių darytina išvada, kad mokyklos tobulėjimo priemonės rekomendacijose numatomos abstrakčiai, nepamatuojamai, neaišku, kas ir kada turėtų jas įgyvendinti, progimnazijos metų veiklos planų tiksluose, uždaviniuose sąsajų su rekomendacijomis neužfiksuota. Vertintojai pastebi, kad įsivertinant svarbu nustatyti priežasčių ir pasekmių ryšius, lokalizuoti problemą, o rekomendacijoms rengti vertėtų sudaryti kompetentingiausių tirtu klausimu pedagogų grupę. Progimnazijai vertėtų pamąstyti ir kaip atsirinkti respondentų imtį, pvz., aiškinantis, kas lemia mokinių pasiekimų ir pažangos pokyčius, tyrimui pasirinkti mokinius, kurių pažanga per pastaruosius metus buvo dinamiška (t. y. tuos, kurie daro pastebimą pažangą arba nedaro pažangos), atsižvelgiant į šių mokinių lankomumą, mokymosi motyvaciją, įsitraukimą į mokymąsi ir pan., nustatyti pažangos nepastovumo priežastis.

Siekiant didesnio įsivertinimo veiksmingumo progimnazijoje vertėtų analizuoti įsivertinimo poveikį bendruomenės nariams, mokinių asmenybės raidai, kiekvieno mokinio pažangos ir pasiekimų kokybei.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 3**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*Apibendrinimas* |
| 1.1. Perspektyva ir bendruomenės susitarimai, 2 lygis | Klaipėdos Martyno Mažvydo progimnazijoje sritis ,,Lyderystė ir vadyba“ vertinama gerai, rodiklis ,,Perspektyva ir bendruomenės susitarimai“ vertinamas patenkinamai. Vizijos bendrumas ir veiklos kryptingumas išskiriami kaip tobulintini progimnazijos veiklos aspektai. Mokyklos pirminėje informacijoje (toliau – MPI) teigiama, kad *,,siekiant mokyklos pažangos buvo susitarta dėl bendros vizijos ir veiksmų plano jai įgyvendinti“*, šį teiginį papildo pastebėjimas, kad *,,Mokykloje tęsiamas inžinerinis ir STEAM ugdymas per patyriminį mokymą įtraukiant tėvus ir socialinius partnerius“,* tačiau šiuo metu pristatomoje mokyklos vizijoje apie inžinerinę mokyklos kryptį neužsimenama*.* Analizuojant MPI pristatomas bendros vizijos sąsajas su inžineriniu ir STEAM ugdymu, atkreiptinas dėmesys į mokykloje įgyvendinamą specializuoto ugdymo krypties programų inžinerinio ugdymo dalį (patvirtinta Lietuvos Respublikos švietimo ir mokslo ministro 2014 m. rugpjūčio 8 d. įsakymu Nr. V-735 ,,Dėl specializuoto ugdymo krypties programų (pradinio, pagrindinio ir vidurinio ugdymo kartu su inžineriniu ugdymu programų) inžinerinio ugdymo dalies patvirtinimo“), kurios bendrosiose nuostatose nurodoma, kad *,,specializuoto ugdymo krypties programų <...> inžinerinio ugdymo dalis* ***skirta mokiniams, turintiems specialiųjų ugdymosi poreikių dėl išskirtinių asmens gabumų matematikai, gamtos mokslams, technologijoms ir inžinerinei kūrybai“****.* Mokykla, vadovaudamasi minėtu Švietimo ir mokslo ministro įsakymu ir steigėjo leidimu, kasmet iš keturių naujai komplektuojamų pirmų klasių formuoja po dvi inžinerinio ugdymo klases (alfa ir beta). Darytina išvada, kad minėtas susitarimas dėl vizijos stiprina atskirtį ir prieštarauja LR švietimo įstatyme numatytiems švietimo sistemos lygių galimybių ir įtraukties principams. Tai rodo ir skirtingas specialiųjų ugdymosi poreikių (toliau – SUP) mokinių skaičius inžinerinėse (alfa, beta) ir neinžinerinėse (a, b) klasėse: 2021–2022 m. m. alfa ir beta klasėse mokosi nuo 0 (aštuoniose klasėse) iki 8,7 proc. (aštuoniose klasėse) SUP mokinių, o a ir b klasių komplektuose yra nuo 8,3 proc. iki 50 proc. specialiųjų ugdymo poreikių turinčių mokinių. Pastebėtina, kad dešimtyje a ir b klasių daugiau nei 20 proc. bendro mokinių skaičiaus sudaro SUP poreikių turintys mokiniai. Į progimnaziją pagal steigėjo patvirtintą priėmimo į Klaipėdos miesto bendrojo ugdymo mokyklas tvarką priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų, ir tai NŠA nuomonių tyrimo statistinėje ataskaitoje (toliau – STA) išskiriama kaip santykinai stipriausias mokyklos aspektas įtraukiojo ugdymo požiūriu. Mokyklos prieinamumą visiems mokiniams patvirtina beveik visi apklausoje dalyvavę 2–4 klasių (95,7 proc., N=117) bei 5–8 klasių (97,4 proc., N **=** 156) tėvai, tačiau toje pačioje apklausoje dalis pedagogų (51,1 proc., N =45) tvirtina, kad mokykloje įprasta formuoti klases pagal mokinių gebėjimus, o tai priskirtina prie santykinai probleminių mokyklos aspektų įtraukiojo ugdymo požiūriu. Suprantamas ugdymo įstaigos siekis stiprinti progimnazijos įvaizdį ir didinti patrauklumą priimant skirtingų gebėjimų ir poreikių mokinius, tačiau šių mokinių grupavimas pagal gebėjimus formuojant klases neabejotinai turi segregacijos požymių. Beje, progimnazijos vizijoje neakcentuojamos realiai šiuo metu įgyvendinamos pamatinės įtraukiojo ugdymo nuostatos – priimti ir ugdyti visus mokinius, nėra numatyta inžinerinio ugdymo perspektyva. Šis planavimo kryptingumo, nuoseklumo stygius apriboja galimybes vizijoje įžvelgti mokyklos savitumą, unikalumą. Abejonių kelia segregatyvus labai ankstyvas (nuo pirmos klasės) mokinių atrinkimas į inžinerinio ugdymo klases. Išanalizavę mokyklos ugdymo planą, vertintojai pastebi, kad alfa ir beta bei a ir b klasių ugdymo turinio skirtumai yra minimalūs: pradinėse klasėse specializuotos inžinerinio ugdymo programos turinys iki 25 proc. integruojamas į pradinio ugdymo bendrųjų programų mokomuosius dalykus, t.y. 1–4 klasėse dailės ir technologijų dalyko 1 savaitinė pamoka keičiama specializuotu ugdymo krypties programos inžinerijos dalyku, inžinerinių klasių mokiniai privalomai pasirenka robotiką arba loginius stalo žaidimus, ne mažiau nei 10 pamokų skiriama šachmatams. Tikėtina, kad tokios veiklos (robotika, stalo žaidimai, šachmatai) būtų patrauklios visiems pradinukams, jie turėtų galimybę išbandyti save, pasitikrinti savo potraukius. Be to, progimnazija turi patirties organizuodama STEAM ir patirtinį mokymą(si), į kurio veiklas turi galimybių įsitraukti bei aktyviai reikštis skirtingų gebėjimų mokiniai, o gebėjimų skirtumus turėtų padėti įveikti kryptingas ugdymosi turinio prieinamumo užtikrinimas, diferencijuoto, individualizuoto ir suasmeninto mokymosi planavimas, pastoliavimo numatymas. Mokyklos vizija dokumentuose (nei 2021–2023 m. strateginiame, nei 2020 m., nei 2021 m. veiklos planuose) nepristatoma, todėl sunku spręsti apie mokyklos pirminėje informacijoje minimą priimtinumą visai bendruomenei. Abejonių dėl mokyklos vizijos orientavimosi į ,,mokykla visiems“ nuostatas kelia 2020, 2021 m. mokyklos veiklos planuose (toliau – MVP) prie silpnybių priskiriamas *,,didelis specialiųjų poreikių mokinių skaičius“,* o prie grėsmių tai, kad *,,įvedus elektroninę mokinių priėmimo į mokyklas sistemą, gali sumažėti mokinių skaičius“.* 2021 m. MVP kaip viena iš galimų grėsmių įvardijami irnepažangūs mokiniai*.* Mokyklos interneto svetainėje pateikiama informacija, susijusi su mokyklos vizija, atrodo šiuolaikiška ir vienijanti: *,,Martyno Mažvydo progimnazija – sumani mokykla, kurioje gera mokytis ir būti“* (tiesioginė sąsaja su Lietuvos pažangos strategijos ,,Lietuva 2030“ vizija: *,,Lietuva – sumani šalis, kurioje gera gyventi ir dirbti“).* Ši sąsaja, atrodytų, patraukli, tačiau tolesni mokyklos vizijos siekiniai panašesni į misiją: deklaruojama tai, kas šiandienos mokykloje jau turėtų būti ne siekiamybė, o realybė, pavyzdžiui: *,,Mokinių poreikius mokykla tenkins sumaniai ir kūrybiškai taikydama įvairius pažangius mokymo metodus. Mokiniai gaus gilų ir tvirtą išsilavinimą, turės palankias sąlygas saviraiškai, įvairiam estetiniam lavinimuisi. Mokykloje dirbs aukštos dalykinės ir pedagoginės kompetencijos pedagogai, kurie aktyviai dalyvaus mokyklos kaitos procese, dirbs kūrybiškai, nuolat kels dalykinę kvalifikaciją, bus pavyzdžiu mokiniams ir jaunesniems kolegoms“.* Atsižvelgiant į tai, kas aukščiau paminėta, pastebėtina, kad mokykla labiau orientuota į gabius ir pažangius mokinius, o tai veda į mokinių atskirtį ir prieštarauja įtraukiajam ugdymui. Šias įžvalgas patvirtina ir mokyklos formuluojamas vizijos siekinys: *,,Mokykla tiki, kad mokinys už durų paliks pyktį, neapykantą ir visus blogus įpročius, visuomet bus aktyvus, kūrybingas ir nuolat klausiantis...“* Darytina išvada, kad progimnazijoje laukiamas gabus, pažangus, neturintis mokymosi ir elgesio problemų, negatyvių jausmų ir blogų įpročių mokinys, kas prieštarauja mokyklos, kaip **ugdymo(si)** įstaigos, misijai ir įtraukiojo ugdymo principams, akcentuojantiems kiekvieno vaiko (su visais jo jausmais, emocijomis, gebėjimais) pripažinimą ir svarbą.Apibendrindami pateiktas įžvalgas išorės vertintojai primena progimnazijai Geros mokyklos koncepcijos nuostatą, kad *,,mokyklos vizija ir strategija, kuriamos visos mokyklos bendruomenės, yra aiškios bei įkvepiančios“*, remiantis vizija strateguojamas mokyklos veiklos kryptingumas.Progimnazijos sprendimų pagrįstumas vertinamas patenkinamai.Mokyklos 2021 m. veiklos plane apibrėžtas 2021 m. strateginis tikslas – *,,siekti visapusiško švietimo dalyvių poreikių tenkinimo“.* Iškelti metiniai veiklos prioritetai ir tikslai: *,,profesinis pedagogų skaitmeninio raštingumo tobulinimas (gilinimas), naudojant informacines komunikacines technologijas ir jas integruojant į ugdymo procesą, taikant virtualias ir nuolatiniam mokymui (si) skirtas platformas“.* Išanalizavę 2020–2021 m. progimnazijos kvalifikacijos kėlimo suvestinę, vertintojai pastebėjo, kad visi mokyklos mokytojai išklausė 18 valandų kvalifikacinius mokymus ir sustiprino skaitmeninio raštingumo įgūdžius, reikalingus organizuojant ugdymą nuotoliniu būdu. Pavieniai progimnazijos mokytojai dalyvavo 24 su STEAM veikla susijusiuose įvairaus pobūdžio kvalifikacijos renginiuose, 22 – įvairaus pobūdžio veiklose, skirtose pagilinti informacinių komunikacinių technologijų / skaitmenizavimo / nuotolinio mokymo kompetencijas. Darytina išvada, kad sprendimai dėl kvalifikacijos tobulinimo priimti pagrįstai – orientuojantis į strateginį tikslą.Dar vienas progimnazijos veiklos prioritetas – ,,*duomenų analize ir įsivertinimu pagrįstos švietimo kokybės užtikrinimas, kuriant savivaldos, socialinės partnerystės ir progimnazijos lyderystės darną“.* Mokyklos pirminėje informacijoje teigiama, kad apie įstaigos veiklos kokybę ir tobulinimo poreikį sprendžiama iš veiklos kokybės įsivertinimo, Metodinės tarybos veiklos ataskaitų, mokinių pažangos tyrimo, veikla tobulinama ir atsižvelgiant į Progimnazijos tarybos pasiūlymus. Svarbu pastebėti, kad progimnazijos veikla planuojama bendradarbiaujant – sudarytos strateginio, veiklos, ugdymo planų rengimo grupės, sėkmingai įgyvendinami VGK sprendimai.Pokalbyje su progimnazijos įsivertinimo grupe paaiškėjo, kad progimnazija formaliai laikosi įsivertinimo vykdymo procedūrų: įsivertinimo grupė sudaroma direktoriaus įsakymu, apie pasirinktus įsivertinti rodiklius informuojama Mokytojų ir Progimnazijos tarybos, sudaromas įsivertinimo planas, rezultatai ir rekomendacijos skelbiami bendruomenei. Pastebėtina, kad organizuojant ir vykdant įsivertinimą mokykla neišnaudoja bendruomenės telkimo galimybių – progimnazijos mokiniai, mokytojai, tėvai įsivertinime dalyvauja tik kaip respondentai, todėl nesigilina, neanalizuoja esamos mokyklos situacijos, nereflektuoja dėl problemų ar sėkmių priežasčių ir pasekmių ryšio, nediskutuoja dėl tikslingo mokyklos veiklos tobulinimo. Rekomendacijas, ką ir kaip reikėtų keisti mokykloje, formuluoja tik įsivertinimo grupė, jose nenumatytos konkrečios veiklos, abstrakčiai fiksuoti nepamatuojami siekiniai *(,,apgalvoti“, ,,skatinti“, ,,siekti“* ir pan.). Mokyklos veiklos plane sąsajų su rekomenduotinais tobulinti veiklos aspektais nenustatyta (plačiau apie tai žr. III ataskaitos dalyje ,,Įsivertinimo veiksmingumo mokyklos pažangai įvertinimas“). Nuo š. m. sausio mėn. įsivertinimo grupei pradėjo vadovauti mokytoja V. Kaikarienė. Pokalbyje su vertintojais naujoji grupės pirmininkė pažymėjo, kad siekiant šios veiklos veiksmingumo reikia stiprinti bendradarbiavimą su savivaldos organizacijomis, akcentavo progimnazijos vadovų dėmesio stygių įsivertinimui, pageidavimą, kad grupės veiklą koordinuotų administracijos narys. Sveikintinas ir išsakytas siekis įsivertinimo procesus integruoti į mokyklos veiklas, sprendimus grįsti ne tik anketavimo duomenimis, bet ir pokalbiais, diskusijomis, refleksijomis bei kt. metodais. Svarbu tai, kad grupės vadovė suvokia įsivertinimo reikšmingumą mokyklos tobulinimui, numatytų pokyčių įgyvendinimo svarbą siekiant ugdymo įstaigos pažangos. Tokia jos pozicija teikia vilties, kad įsivertinimo procesai progimnazijoje taps reikšmingesni ir prasmingesni, o visos bendruomenės diskusijose priimti susitarimai / sprendimai dėl siektinos kokybės bus grindžiami duomenimis. Planų gyvumas vidutiniškas. Pokalbiuose su progimnazijos pedagogais paaiškėjo, kad strateginio, metų veiklos bei ugdymo planų rengimui sudaromos darbo grupės, planai pristatomi Progimnazijos ir Mokytojų taryboms. Vertintojai pastebi, kad mokyklos strateginiame plane, kuris rengiamas pagal Klaipėdos miesto savivaldybės švietimo skyriaus pateiktą formą, labiausiai orientuojamasi į ugdymo aplinkas ir išteklius, kurie be abejonės svarbūs mokyklos savininkui ir reikšmingi užtikrinant tinkamas ugdymo(si) sąlygas, tačiau pagrindinė mokyklos funkcija yra ugdymas, todėl ugdymo turiniui, jo kokybei užtikrinti planuose būtina skirti didžiausią dėmesį. Siekiant planų gyvumo svarbu orientuotis į švietimo aktualijas, t. y. numatyti įtraukiojo ugdymo nuostatų įgyvendinimą, užtikrinti strateginio ir metų veiklos planų dermę (2021 m. veiklos plane pasigendama sąsajų su SSGG analizės duomenimis, įsivertinimo išvadomis), numatyti planų įgyvendinimo stebėseną ir tarpinius vertinimus. Analizuojant progimnazijos planus pastebėta, kad už daugelį suplanuotų priemonių atsakingi mokyklos vadovai, už dalį – savivaldos organizacijų pirmininkai (už pavienių priemonių organizavimą atsakingi asmenys nenurodyti), todėl darytina išvada, kad mokykloje nepakankamai dalijamasi lyderyste, neskatinamas aktyvus ir atsakingas bendruomenės narių dalyvavimas įgyvendinant išsikeltus mokyklos tikslus ir uždavinius. Planų gyvumui, suplanuotų priemonių poveikiui nustatyti problemų sudaro ir numatomi veiklų rezultatai (tai dažniausiai renginiai), bei laukiamų rezultatų apibūdinimas (,,užtikrinta“, ,,įdiegta“, ,,gerės“ ir pan.) nesiremiant veiksmingumo pamatavimo kriterijais. Su progimnazijos ugdymo realijomis labiausiai susijęs ugdymo planas, rengiamas vieniems mokslo metams. Ugdymo plano vykdymui ir ugdymo programų įgyvendinimui rengiami dalykų ilgalaikiai planai (elektroninis variantas), kurie suderinami metodinėse grupėse ir tvirtinami direktoriaus įsakymu. Ugdymo plano nuostatų laikymasis yra pakankamai akivaizdus.Progimnazijos ištekliai panaudojami optimaliai ir tikslingai. Tinkamas sąlygas organizuoti įvairių mokinių ugdymą sudarantys progimnazijos žmogiškieji ištekliai ir infrastuktūra vertinami gerai ir išskiriami kaip stiprusis veiklos aspektas.Personalo politika yra vykdoma tinkamai, atsižvelgiant į mokinių interesus. Visi progimnazijoje dirbantys mokytojai yra savo dalyko specialistai, turintys aukštąjį pedagoginį išsilavinimą bei kvalifikacines kategorijas: 4,69 proc. mokytojų yra atestuoti mokytojo eksperto, 62,5 proc. – mokytojo metodininko, 14,06 proc. – vyresniojo mokytojo, 18,75 proc. – mokytojo kvalifikacinėms kategorijoms. Mokytojai tinkamai kelia savo kvalifikaciją progimnazijai aktualiais klausimais.Mokykloje suformuota gausi, įvairių mokinių poreikius tenkinanti pagalbos mokiniui specialistų komanda (plačiau – 2.1. rodiklio aprašyme). Sveikintina progimnazijos iniciatyva užtikrinant mokinių saugumą ir jų poreikių tenkinimą pasitelkti techninio personalo darbuotojus – vairuotoją, stalių, remonto darbininką, kurie budi mokyklos koridoriuose prieš prasidedant pamokoms ir per ilgąją (60 min.) pertrauką. Darytina išvada, kad siekdama tenkinti skirtingų mokinių ugdymo(si) reikmes, teikti pagalbą vaikui ir šeimai progimnazija tinkamai mobilizuoja žmogiškuosius išteklius.Finansiniai ištekliai skirstomi skaidriai, prireikus randama papildomų finansinių šaltinių.Mokyklos veikla finansuojama iš valstybės (mokymo lėšos) ir savivaldybės biudžeto. Gautus asignavimus progimnazija naudoja skaidriai. Finansinės ataskaitos pristatomos ir svarstomos Progimnazijos taryboje Mokykla gauna papildomai lėšų dalyvaudama rajono, šalies projektuose, programose, ieškodama rėmėjų. Sukauptos papildomos lėšos naudojamos materialinei bazei gerinti. 2021–2023 metų strateginiame ugdymo įstaigos plane numatytas tikslingas lėšų panaudojimas. Darytina išvada, kad progimnazija tinkamai naudoja lėšas kokybiškam ugdymo proceso organizavimui, sąlygų visų mokinių poreikiams tenkinti užtikrinimui. Progimnazijos bendruomenės nariai gali susipažinti su mokyklos finansinėmis, biudžeto ataskaitomis, strateginio, metinio veiklos planų įgyvendinimu, lėšų poreikiais ir numatomais finansavimo šaltiniais – šie dokumentai skelbiami mokyklos interneto svetainėje. Mokytojų tarybos posėdžių metu teikiama informacija dėl pedagoginių darbuotojų darbo krūvio sandaros sudėties. Pokalbiuose su vertintojais mokytojai, tėvai ir mokiniai akcentavo, kad materialinės bazės, fizinės aplinkos gerinimas suaktyvėjo per pastaruosius dvejus metus ir šis faktas siejamas su naujos direktorės iniciatyvomis. Pokalbiuose su mokytojais išsiaiškinta, kad mokymo priemonės užsakomos tikslingai, remiantis priemonių poreikio analize: informacija apie reikiamas priemones aptariama mokytojų metodinėse grupėse, reikalingų priemonių sąrašai teikiami administracijai, vadovai stebi priemonių panaudojimą ir priima sprendimus dėl jų perskirstymo.Vertintojai konstatuoja, kad išteklių paskirstymas yra atviras, skaidrus ir prieinamas bendruomenės nariams.Materialiniai mokyklos ištekliai panaudojami lanksčiai, kūrybingai.Mokyklos fizinė aplinka palanki bendravimui ir mokymuisi. Progimnazijos pastatas 3 aukštų, todėl atsižvelgiant į mokinių, turinčių judėjimo negalę, poreikius, įrengti du liftai. Tai sudaro sąlygas judesio ir padėties sutrikimų turintiems mokiniams pasiekti aktų salę, mokyklos biblioteką, visuomenės sveikatos specialisto kabinetą ir dalykų kabinetus. Pastate visos durys atitinkamo pločio, todėl vaikai gali laisvai judėti. Šių mokinių reikmėms įrengtas pritaikytas sanitarinis mazgas, visų mokinių saugumui tik suremontuotose laiptinėse įrengti saugūs, tinkamo aukščio laiptų turėklai. Pastebėtina, kad mokyklos pastatas, vidaus erdvės nėra pritaikytos mokiniams su regėjimo negale, dar ne visų laiptinių turėklai saugūs. Tikėtina, kad siekiant fizinės aplinkos, atitinkančios visų mokinių poreikius, sukūrimo progimnazijos erdvėse atlikus numatytą remontą minėtos problemos bus išspręstos.Verta atkreipti dėmesį į tai, kad nors mokyklos pastato būklė nebloga, vidaus erdvės racionaliai panaudojamos ugdymo organizavimui – tam pritaikytos visos vidaus patalpos, to negalima pasakyti apie progimnazijos teritoriją. Mokyklos stadionas nerenovuotas. Lietaus metu užliejama dalis mokyklos teritorijos (tai stebėjo ir vertintojai), todėl ne tik lauko erdvių panaudojimas ugdymo proceso organizavimui (lauko klasės įrengimui), laisvalaikio praleidimui gryname ore yra ribotas, bet ir patekimas į mokyklą tampa sudėtingas. Be to, mokyklos teritorija neaptverta, viešojo transporto stotelė toli nuo mokyklos pastato. Darytina išvada, kad mokyklos išorės erdvės nepakankamai saugios. Iš pokalbio su progimnazijos direktore paaiškėjo, kad yra stengiamasi išspręsti šias problemas, tačiau turimų išteklių, pajėgumų nepakanka. Tikėtina, kad mokyklos savininko priimti sprendimai dėl papildomų resursų skyrimo padės progimnazijos bendruomenei išspręsti šias problemas ir užtikrinti mokinių saugumą visose progimnazijos erdvėse bei išplėsti saugaus ugdymo organizavimo galimybes.Kokybiškam visų mokinių poreikių tenkinimui progimnazijoje įrengtos šiuolaikiškos patalpos – gamtamoksliniai tyrimai ir bandymai atliekami mokyklos laboratorijoje, robotikos klasėje vykdomas inžinerinis ir technologinis ugdymas, judesio korekcijos salėje organizuojama fizinė veikla mokiniams, turintiems fizinę negalę, išmaniojoje klasėje sudarytos sąlygos naudoti skaitmeninį turinį, tačiau vizito metu šiomis galimybėmis mokytojai nesinaudojo. Visi pagalbą mokiniui teikiantys specialistai turi atskirus kabinetus, kurie aprūpinti reikiamomis priemonėmis, mokiniams yra įrengta nedidelė nusiraminimo patalpa. Nors progimnazijos bibliotekos erdvės nėra talpios, čia vedamos pamokos, mokiniai turi galimybių ilsėtis, ruošti pamokas skaityti literatūrą. Verta atkreipti dėmesį į tai, kad mokiniams trūksta galimybių pasirinkti laisvalaikio vietas pagal savo interesus ir poreikius. Vizito metu pastebėta, kad bendrose erdvėse nesudarytos sąlygos laisvalaikiui praleisti, trūksta baldų poilsiui, todėl mokiniai sėdi ir gulinėja ant nešildomų grindų ir palangių.Dėl COVID 19 pandemijos valdymo nuostatų, išorinio vertinimo metu dauguma pamokų vyko klasėms skirtuose kabinetuose. Dauguma pradinių klasių kabinetų jaukūs ir tvarkingi, juose demonstruojami mokinių darbai, informacija, kuri padeda mokantis, o 5–8 klasių mokymo(si) patalpoms trūko jaukumo, tik pavieniuose kabinetuose viešinti mokinių darbai. Koridoriuose pateikiama įvairi informacija, atspindinti mokyklos veiklos kryptis. Mokykloje švaru, tvarkinga, stropiai dirba pagalbinis personalas. Vertintojai pastebi, kad progimnazijos erdvėms reikalingas apšvietimo keitimas, sienų ir dalies grindų remontas.Progimnazija gerai apsirūpinusi ugdymo(-si) procesui reikalinga įranga ir priemonėmis: mokomosiose klasėse yra 13 Smart lentų, 4 interaktyvūs ekranai, kabinetuose įrengti nuleidžiamieji ekranai, yra vaizdo projektorių. Progimnazijos sporto salė nerenovuota, bet stebėtų 8 fizinio ugdymo pamokų metu fiksuota, kad mokiniams pakanka mokymuisi reikalingų priemonių. Stebėtų veiklų protokolų analizė rodo, kad 54 proc. pamokų informacinės komunikacinės technologijos tinkamai naudotos naujos medžiagos mokymo(si) turinio vizualizavimui, pamokos uždavinio skelbimui, užduočių pateikimui ir įsivertinimui, rečiau – pačių mokinių mokymuisi. Tai patvirtina ir STA duomenys: teiginiams *„Mokydamiesi mes dažnai naudojame kompiuterius, planšetes, telefonus ir kt.“* pritarė vidutiniškai apie 20 proc. apklausoje dalyvavusių 5–8 kl. mokinių. Ugdymo aplinkų koreliacijos ryšiai su kitais pamokos aspektais vidutiniški. Vertinimo metu stebėtose veiklose koreliacijos koeficientai kito nuo 0,41 iki 0,53. Analizuojant koreliacinius ryšius, kurie pateikti 2 priedo 1 paveiksle, akivaizdu, kad didžiausią įtaką ugdymo(si) aplinkos daro kiekvieno mokinio pažangai ir pasiekimams (koreliacijos koeficientas – 0,53). Tikėtina, kad turimų priemonių tinkamas panaudojimas mokinių mokymuisi didintų galimybes visiems vaikams siekti pažangos, gerinti pasiekimus. Progimnazija yra užsakiusi įrangą mokyti mokinius hibridiniu būdu. Tikėtina, kad tai sudarys sąlygas sveikstantiems ar besiizoliuojantiems mokiniams dalyvauti ugdymo procese. Vertinimo metu ši įranga nebuvo naudojama, nes vėlavo jos pristatymas.Apibendrinant darytina išvada, kad progimnazija siekia užtikrinti ugdymo paslaugų kokybę, šiuolaikinius reikalavimus atitinkančią saugią ir sveiką aplinką visiems mokiniams. Žmogiškųjų ir materialinių išteklių mobilizavimas, paskirstymas ir naudojimas progimnazijoje paveikus ir vykdomas atsižvelgiant į bendruomenės interesus. |
| 1.2. Lyderystė, 3 lygis | Lyderių veikla paveiki ir pakankamai kryptingai telkia mokyklos bendruomenę pokyčiams ir inovacijoms ugdymo srityje. Pokalbiuose su progimnazijos bendruomene (direktore ir direktorės pavaduotojomis ugdymui, Metodine taryba, Mokyklos veiklos kokybės įsivertinimo grupe, klasių auklėtojais) vertintojams paaiškėjo, kad progimnazijoje vyrauja tinkamas ir paveikus lyderystės mokymuisi potencialas. Lyderyste pasižymintys mokytojai progimnazijoje atlieka metodinių grupių pirmininkų funkcijas, dalyvauja Vaiko gerovės komisijos (toliau – VGK) posėdžiuose, mokyklos veiklos kokybės įsivertinimo ir kitų grupių veikloje, yra renkami į Metodinę bei Progimnazijos tarybas ir pakankamai aktyviai dalyvauja šiose veiklose, pavieniai mokytojai tampa mokinių ugdymui skirtų projektų vadovais. Mokykloje veikia ir mokytojo padėjėjų metodinė grupė, turinti savo pirmininkę, kuri aktyviai bendradarbiauja su Metodine taryba ir VGK.NŠA vykdytos apklausos duomenimis progimnazijos pedagogai pritaria teiginiui, kad *,,mokyklos vadovai telkia mokyklos bendruomenę ugdymo pokyčiams”* (77,6 proc. atsakė *,,tikrai taip”*, 20,4 proc. – *,,lyg ir taip”*). 2–4 klasių mokinių tėvai tą patį teiginį vertina panašiai – 45,4 proc. atsakė *,,tikrai taip”*, 39,8 proc. – *,,lyg ir taip”*.Mokyklos pirminėje informacijoje nurodoma, kad progimnazijoje vyrauja pasidalytoji lyderystė, aktyviai veikia mokinių Lyderių klubas, mokytojų metodinių grupių pirmininkai ir pavieniai mokytojai imasi lyderystės įgyvendinant ugdomojo pobūdžio veiklas ir projektus. Progimnazijos ugdymo plane išskiriama klasės vadovo pareigybė, į kurios funkcijas įeina lyderystė ir bendradarbiavimas su įvairiais ugdymo proceso dalyviais. Pokalbyje su klasių auklėtojais paaiškėjo, kad šie specialistai neretai inicijuoja mokinius ir mokinių tėvus telkiančias bendrystės veiklas (pavyzdžiui, Šeimos dieną, Šokių maratoną) ir tampa šių veiklų vedliai.Lyderiai pakankamai kryptingai palaiko profesinį įsivertinimą, refleksiją ir tobulėjimą. Pokalbyje su Metodine taryba vertintojams paaiškėjo, kad visi progimnazijos mokytojai kiekvienų metų pabaigoje pildo savianalizės anketas bei savo įsivertinimą pristato metodinėje grupėje dalyvaujant kuruojančiam vadovui. Metodinė taryba progimnazijos administracijai išsako poreikį dėl mokytojų kvalifikacijos tobulinimo. Galimos temos mokytojų kvalifikacijos tobulinimui kyla iš esamos situacijos. Metodinė taryba teigė, kad pastaruoju metu mokytojams buvo organizuojami informacinių technologijų ir psichologinės sveikatos mokymai. Klaipėdos Martyno Mažvydo progimnazijos kvalifikacijos kėlimo suvestinėje (2020–2021 m.) nurodoma, kad visas mokyklos mokytojų kolektyvas (mokytojai ir mokytojų padėjėjai) dalyvavo penkiuose seminaruose, kurių bendra trukmė – 40 valandų. 42 mokytojai dalyvavo kvalifikacijos tobulinimo renginiuose įtraukiojo ugdymo, 46 mokytojai – STEAM, 47 mokytojai – informacinių komunikacinių technologijų, skaitmenizavimo, nuotolinio mokymo, 37 mokytojai – psichologijos, prevencijos temomis, 3 mokytojai – atnaujinto ugdymo turinio temomis, 22 mokytojai – įvairios tematikos kvalifikacijos renginiuose, kurie nepatenka į anksčiau minėtas kategorijas.Mokytojai ir mokyklos vadovai periodiškai atvirai ir pakankamai konstruktyviai diskutuoja apie mokinių mokymosi sėkmes ir problemas, pakankamai kryptingai padeda vieni kitiems.NŠA vykdytos apklausos duomenimis, dauguma mokyklos pedagogų pritaria teiginiui, kad ,,*mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas”* (68,1 proc. atsakė *,,tikrai taip*”, 29,8 proc. – *,,lyg ir taip”*).Mokinių mokymosi sėkmės ir problemos aktyviausiai yra aptariamos klasių auklėtojų ir pagalbos mokytojui specialistų metodinėse grupėse, šių grupių nariai padeda vieni kitiems sprendžiant mokiniui iškilusius sunkumus. Pokalbyje klasių auklėtojai teigė, kad intensyvus bendradarbiavimas ir konkretaus mokinio situacijos aptarimas su specialistais vyksta tada, kai iškyla problema, klasių auklėtojai tokiais atvejais veikia pagal klasės auklėtojų atmintinę, kuri yra kaip algoritmas, apibrėžiantis, kaip klasės auklėtojas turi elgtis kilus konkretiems iššūkiams. Mokinių mokymosi sėkmių ir problemų aptarimo pobūdžio diskusijos yra numatytos 2020 m. metiniame veiklos plane (11.1.4.1 priemonė) ir 2021 m. metiniame veiklos plane (11.2 priemonės).Vertintojų surinkti ir išanalizuoti duomenys leidžia teigti, kad Klaipėdos Martyno Mažvydo progimnazijos lyderystė mokymuisi potenciali, tačiau progimnazijos lyderiai turėtų labiau telkti mokyklos bendruomenę pokyčiams, diskusijoms ir susitarimams dėl mokinių ugdymo kokybės, pokyčių ir inovacijų ugdymo srityje. Mokyklos vadovai pakankamai kryptingai imasi tiesioginių veiksmų strategijai ir veiklos programoms įgyvendinti, kasdieniu elgesiu demonstruoja sutartas mokyklos vertybes ir socialinius emocinius gebėjimus. Progimnazijos pirminės informacijos 4.3 punkte teigiama, kad mokyklos *,,administracija analizuoja trimestrų, Nacionalinio mokinių pasiekimų patikrinimo rezultatus, lankomumo ataskaitas, vertinimo dažnumą ir nuoseklumą, mokinio krūvio reguliavimą. Analizės informacija pristatoma pedagogų bendruomenei ar atskiroms jos grupėms, pateikiamos išvados ir rekomendacijos, ieškoma sprendimo būdų, kaip pagerinti kiekvieno mokinio pasiekimus ir pažangą”.*Susitikimo su Mokinių tarybos ir Lyderių klubo nariais metu paaiškėjo, kad su koordinatorių pagalba Mokinių taryba ir Lyderių klubas inicijavo ir atliko apklausą dėl galimybės mokiniams nedėvėti mokyklinių uniformų penktadieniais. Apklausos duomenys buvo pristatyti progimnazijos administracijai, kuri priėmė sprendimą dėl leidimo mokiniams penktadieniais nedėvėti mokyklinės uniformos.Susitikimo su mokyklos veiklos kokybės įsivertinimo grupės nariais paaiškėjo, kad progimnazijos administracija atsižvelgdama į mokyklos strategiją bei tardamasi su Metodine taryba bei gavusi progimnazijos Tarybos pritarimą, numato tirtinus rodiklius. Ištirti rodikliai yra pristatomi Mokytojų tarybos posėdžiuose. Mokytojai pakankamai pasitiki mokyklos formaliais lyderiais. NŠA vykdytos apklausos duomenimis mokyklos pedagogai pritarė teiginiui, kad *,,pasitiki mokyklos vadovais kaip partneriais, pagalbininkais ir patarėjais”* (72,3 proc. atsakė ,,tikrai taip”, 21,3 proc. – *,,lyg ir taip”*).Pokalbiuose su klasių auklėtojais ir pagalbos mokytojui specialistų atstovais vertintojams paaiškėjo, kad mokyklos direktorė ir pavaduotojos ugdymui mokytojams ir specialistams yra autoritetai, jomis pasitikima, kreipiamasi kilus mokytojams ar pagalbos mokiniui specialistams sunkiai išsprendžiamiems klausimams, mokyklos vadovų sprendimai noriai įgyvendinami.Vertintojų surinkti ir išanalizuoti duomenys leidžia teigti, kad Klaipėdos Martyno Mažvydo progimnazijos įsipareigojimas susitarimams pakankamas. |
| 1.3.Mokyklos savivalda, 2 lygis | Mokyklos savivaldos veikla vidutiniška, jos skaidrumas ir atvirumas vertinamas gerai.Pagal progimnazijos nuostatus mokykloje veikia Progimnazijos taryba, Mokytojų taryba, Metodinė taryba, Mokinių taryba, mokinių Lyderių klubas (šio klubo priskyrimas savivaldai abejotinas: klubui vadovauja dvi pedagogės, jis įformintas kaip neformaliojo švietimo užsiėmimas). Savivaldos atstovai renkami balsavimo būdu. Mokyklos administracija telkia bendruomenę bendram darbui, iniciatyvių vadovų ir mokytojų dėka mokyklos veiklos vykdomos skaidriai ir atvirai. Iš pokalbių su mokyklos bendruomenės atstovais (Progimnazijos taryba, Metodine taryba) paaiškėjo, kad mokinių tėvų atstovai nepakankamai aktyvūs, vangiai dalyvauja mokyklos savivaldoje, sunkiai įsitraukia ir į kitas organizuojamas veiklas. Tai patvirtino ir direktorė, bendradarbiavimą su tėvais išskyrusi kaip probleminę sritį. Mokyklos savivaldos institucijos priima sprendimus pagal joms pavestas atsakomybes. Pokalbiuose su vertintojais išvardinta keletas savivaldos organizacijų inicijuotų veiklų, įgyvendintų pokyčių: pradinių klasių mokinių tėvai inicijavo širmų, reikalingų mokiniams persirengti prieš fizinio ugdymo pamokas, įrengimą, rūpinosi veido apsauginių kaukių įsigijimu. Mokiniai minėjo jų organizuotus Gerumo akcijos, „Saldaturgio“, Loterijos renginius. Mokinių tarybą sudaro klasių susirinkimų metu deleguoti keturi 5–8 klasių mokiniai, neformaliojo švietimo būrelio „Lyderių klubas“ nariai teikia pasiūlymus ir iniciatyvas Mokinių tarybai. Iš pokalbio su Mokinių tarybos nariais paaiškėjo, kad taryba organizuoja renginius, į veiklas įtraukia daugumą mokinių, stengiasi, kad mokiniai daugiau bendrautų tarpusavyje ir padėtų vieni kitiems. Pirminio vizito metu mokiniai įvardino administracijai teiktus siūlymus dėl uniformos nedėvėjimo penktadieniais, kartu su mokytojais tarėsi dėl mobiliųjų telefonų naudojimo progimnazijoje, su direktore kalbėjosi dėl plastikinių maišelių atsisakymo valgykloje, kūrė elgesio taisykles. Vertintojai pastebi, kad mokinių iniciatyvos sudaro galimybių ugdytis bendruomeniškumą, atsakingumą ir lyderystę, tačiau Mokinių tarybos atstovavimas klasių kolektyvams nepakankamas, Mokinių tarybos narių skaičius (4 mokiniai) neatitinka progimnazijos nuostatų. Vertintojai pastebi, kad mokinių savivaldos veiklas vertėtų išplėsti įtraukiant mokinius į ugdymo organizavimo, veiklos planavimo, mokyklos įsivertinimo ir kt. procesus. Progimnazijoje įprasta su mokiniais, jų tėvais ir pedagogais kalbėtis apie mokinių įvairovę, pagarbą bei pagalbą kitam. Savivaldos institucijų nariai pokalbiuose su vertintojais teigė, kad mokykloje pripažįstama požiūrių ir nuomonių įvairovė, palaikoma diskusija, gerbiama kiekvieno nuomonė. Tai patvirtina STA duomenys: 63 proc. 5–8 klasių mokinių pritarė (pasirinko atsakymus *,,tikrai taip“ ir ,,lyg ir taip“)* teiginiui *„Mokytojai įdėmiai išklauso mano siūlomas idėjas“,* 81,6 proc. pedagogų pritarė teiginiui *„Mūsų mokykloje vadovai pagarbiai elgiasi su visais mokytojais ir kitais darbuotojais“.* Savivaldos strateginiai ir kasdienės veiklos gerinimo siūlymai yra grindžiami pokalbiais, susitarimais, tačiau vertintojai pastebi, kad įgyvendinant įtraukiojo ugdymo nuostatas savivaldos organizacijų iniciatyvumas nepakankamas: pokalbiuose su Progimnazijos, Tėvų tarybomis buvo paminėti mokyklos tobulinimo siūlymai (vidinio kiemelio, lietaus nuotekų sutvarkymas, mokyklos renovacija, didesnė neformaliojo švietimo veiklų įvairovė, mokyklos stadiono atnaujinimas), kurie pagerintų progimnazijos gyvenimą, tačiau vertintojai pastebi, kad vertėtų aktyvinti savivaldos organizacijų (ypač mokinių, tėvų) veiklą, įtraukiant jas ne tik į ugdymo sąlygų, bet ir ugdymo kokybės klausimų, problemų sprendimus. Nors savivaldos organizacijų priimami sprendimai yra reikalingi, tačiau didesnio poveikio mokyklos gyvenimui nedaro – dažniausiai šie sprendimai kyla iš poreikio atlikti privalomas savivaldos funkcijas – pritarti rengiamų planų projektams, finansinių išteklių paskirstymui. STA duomenimis, 17 proc. mokytojų, 44 proc. 2–4 kl., 38 proc. 5–8 kl. mokinių tėvų pritarė arba beveik pritarė teiginiui „*Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)*“.Vertintojų surinkti ir išanalizuoti duomenys leidžia teigti, kad mokyklos savivaldos veikla vidutiniška, ją vertėtų sustiprinti ir išplėtoti sudarant didesnes galimybes kiekvienai savivaldos organizacijai tinkamai atstovauti visų bendruomenės narių interesus ir siekiant, kad savivaldos priimami sprendimai būtų svarbūs tiek mokyklos ateities perspektyvai, tiek kasdieniam gyvenimui mokykloje. |
| 1.4. Veikimas kartu, 3 lygis | Veikimas kartu progimnazijoje vertinamas *gerai*. Progimnazijos personalas yra solidari bendruomenė, kurios santykiai grindžiami geranoriškumu vienas kitam ir kolegialia pagalba. Mokyklos personalas – pakankamai solidari bendruomenė, kurios santykiai grindžiami geranoriškumu vienas kitam ir kolegialia pagalba. NŠA vykdytos apklausos duomenimis, 69,6 proc. mokyklos pedagogų nepritarė teiginiui, kad ,,*mokykloje mokytojų bendrystė – tik gražus žodis, nes realiai kiekvienas dirba sau*” (19,6 proc. atsakė ,,*lyg ir ne*”, 50,0 proc. – ,,*tikrai ne*”).Pokalbyje su klasių auklėtojais paaiškėjo, kad progimnazijoje vyrauja bendradarbiavimu grįsta kultūra. Dauguma klasių auklėtojų teigė, kad jie ,,*bendradarbiauja su mokykloje dirbančiais socialiniais pedagogais, psichologe, visuomenės sveikatos priežiūros specialistu, esant didesniems iššūkiams, kreipiasi į mokyklos administraciją.”* Klasių auklėtojai teigė labai daug bendradarbiaujantys ir su mokytojų padėjėjomis, iš kurių gauna padedančios pažinti mokinį informacijos, kai reikia – pagalbos valdant klasę. Susitikime su Metodine taryba paaiškėjo, kad mokytojai tarpusavyje bendradarbiauja metodinių grupių lygmenyje, pavyzdžiui, anglų kalbos metodinė grupė yra drauge sutarusi dėl užduočių mokiniams pagal Oksfordo universiteto siūlomą diferencijavimo sistemą. Metodinės tarybos nariai nurodė bendradarbiaujantys su mokyklos administracija ir specialistais. Bendradarbiavimas vyksta mokytojams organizuojant integruotas veiklas, projektus, įgyvendinant prevencines programas ar renginius. Bendradarbiavimo veiklos mokyklos pirminėje informacijoje įvardijamos kaip mokyklos stipriosios pusės, jomis džiaugiamasi. Dirbdami kaip viena ambicinga profesionalų komanda, mokytojai pakankamai kryptingai siekia aukštesnių individualių ir bendrų rezultatų.Pirminėje informacijoje teigiama, kad *,,geresnių mokinių pasiekimų ir pažangos padeda siekti nuoširdus atviras bendravimas, mokinio ir mokytojo santykiai, paremti bendradarbiavimu ir tarpusavio pagarba bei supratimu.”* Šį teiginį patvirtino klasių auklėtojai susitikime su vertintojais. Minėtoje informacijoje nurodyta, kad mokykloje yra *,,sukaupta daug patirties organizuojant praktinę-tiriamąją veiklą, informatikos integravimą pradiniame ugdyme, įgyvendinant EMILE projektą, STEAM veiklas”*. Progimnazija džiaugiasi praktine-tiriamąja veikla, kurioje dalyvauja visi 5–8 klasių mokiniai (atsižvelgiant į interesus mokiniai suskirstomi į mišrias grupes ir ,,*turi puikią galimybę ugdyti savitarpio pagalbos kompetenciją, mokytis vieni iš kitų*”, spręsti problemas. Mokinių praktinę-tiriamąją veiklą organizuoja dauguma progimnazijos klasių auklėtojų ir mokytojų. Visi klasių auklėtojai klasių valandėlių ar kitu suplanuotu metu įgyvendina socialinio ugdymo prevencines programas ,,Antras žingsnis” (pradinio ugdymo programos mokiniams) ir ,,Paauglystės kryžkelės” (pagrindinio ugdymo programos mokiniams). Šios programos nukreiptos į mokinių bendravimo ir bendradarbiavimo įgūdžių tobulinimą, vienas kito priėmimo nuostatos formavimą ir bendravimo iššūkių sprendimo gebėjimo ugdymą.Vertintojų surinkti ir išanalizuoti duomenys leidžia teigti, kad Klaipėdos Martyno Mažvydo progimnazijos bendradarbiavimo kultūra pakankama.Kolegialus mokymasis patenkinamas. Mokytojai mokosi drauge ir vieni iš kitų dalyvaudami kvalifikacijos tobulinimo renginiuose, dirbdami įvairiose grupėse, komandose, organizuodami įvairius renginius, bendraudami neformaliai. STA duomenimis, nei vienas mokytojas nepritarė teiginiui „*Mokykloje įprasta stebėti kitų kolegų pamokas*“: 45,7 proc. pedagogų pasirinko atsakymą *„Nei taip, nei ne“*, 17,4 proc – *„Lyg ir ne“*, 2,2 proc – *„Tikrai ne“.* 50 proc. pedagogų pritaria arba beveik pritaria teiginiui „*Mūsų mokykloje mokytojų bendrystė* – *tik gražus žodis, nes realiai kiekvienas dirba sau“.* Darytina išvada, kaddalinimasis patirtimi stebint kolegų pamokas nėra sistemingas, šį veiklos aspektą būtina sustiprinti ir išplėtoti.Tinkamos mokytojų veikimo kartu formos fiksuotos 2021 m. progimnazijos veiklos plane (priemonės 11.3.6, 11.3.8, 114.2.25 ). Mokytojų metodinės veiklos (*Metodinių idėjų mugė, Mokytojų dalykininkų bendradarbiavimas su pradinio ugdymo mokytojais siekiant gerinti mokinių pasiekimus, Informatikos ir inžinerijos dirbtuvėlės pradinio ugdymo mokytojams)*. STA duomenimis, 70 proc. mokyklos pedagogų pritaria arba beveik pritaria teiginiui, kad *„Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“,* kas, tikėtina, sudaro galimybes mokytojams pasidalinti patirtimi.Mokyklos pirminėje informacijoje ir ugdymo plane kaip stiprieji veiklos aspektai išskiriamos integruotos praktinės-tiriamosios, informatikos integravimo pradiniame ugdyme, integruoto EMILE projekto, STEAM, inžinerinės veiklos. Šios veiklos be abejonės patrauklios, skatinančios mokinių įtrauktį, mokymosi savivadumą, tačiau vertintojų stebėtose pamokose fiksuotas tik fragmentinis inžinerinio ugdymo integravimas, 42,6 proc. pamokų vyravo tradicinė mokymo paradigma (žiūr. 1 priedo 5 lentelę).Vertintojų surinkti ir išanalizuoti duomenys rodo, kad progimnazijoje veikimas kartu skatina mokyklos pažangą įtraukties visiems sampratos link, yra potencialas plėtoti kolegialaus mokymosi kultūrą, kuri kuria galimybes kryptingam mokymuisi.Metodinei tarybai vertėtų susitarti dėl sistemingo kolegialaus mokymosi ir grįžtamojo ryšio, kaip veiksmingo mokytojų mokymosi metodo, taikymo organizacijoje. |
| 1.5.Bendradarbiavimas su tėvais / globėjais, 3 lygis | Bendradarbiavimas su tėvais, globėjais vertinamas gerai, išskyrus tėvų į(si)traukimą, kuris yra patenkinamas.Progimnazijos tėvų informavimo ir švietimo sistema nepakankamai nuosekli ir kryptinga. Nustatyta, kad mokinių tėvams organizuojami tėvų susirinkimai, sudaromos sąlygos dalyvauti individualiuose pokalbiuose su mokytojais ir klasių auklėtojais bei pagalbos mokiniui specialistais, mokyklos vadovais. Mokyklos organizuojami tėvų susirinkimai bei Tėvų dienos skatina mokyklos bei tėvų partnerystę ir sudaro palankias sąlygas tėvams gauti svarbią informaciją apie vaiko pažangą ir pasiekimus, o apie mokymosi problemas tėvai sužino tiesiogiai iš mokančių mokytojų. Klasių auklėtojai informuoja ir konsultuoja mokinių tėvus mokinių pažangos ir elgesio klausimais, esant reikalui, nukreipia pas pagalbos mokiniui specialistus, vadovus, organizuojami trišaliai mokinio, mokinio tėvų ir mokančių mokytojų / klasės auklėtojo pokalbiai.Daugiausiai dėmesio bendradarbiavimui su mokinių tėvais skiria klasių auklėtojai. Dažniausiai bendradarbiaujama per elektroninį dienyną, socialinius tinklus, telefonu, kitomis ryšio priemonėmis. Pokalbių metu aptariami mokinių ugdymosi, pažangos, lankomumo, netinkamo elgesio klausimai, tariamasi dėl bendradarbiavimo veiklų. STA duomenimis, 56,1 proc. 2–4 klasių mokinių tėvų visiškai pritarė (pasirinko atsakymą *„tikrai taip“*), o 24,4 proc. tėvų abejodami pritarė (pasirinko atsakymą *„lyg ir taip“*) teiginiui „*Mokykloje mokytojų ir tėvų susitikimai, aptariant vaiko pažangą, gerina mokymosi rezultatus*“. Tai yra vienas iš santykinai stipriausių mokyklos aspektų įtraukiojo ugdymo požiūriu. Daugiau negu trečdalis (37,1 proc.) pareiškusių nuomonę 5–8 klasių mokinių tėvų visiškai pritarė teiginiui „*Tėvai yra įtraukti į mokyklos gyvenimą“*, o 47,9 proc. rinkosi nuosaikesnę poziciją šiuo aspektu (pasirinko atsakymą *„lyg ir taip“*). Tai rodo, kad pradinių klasių mokinių tėvai yra linkę aktyviau bendradarbiauti su mokykla negu vyresniųjų klasių mokinių tėvai. STA duomenys rodo, kad pedagogai mokyklos ir tėvų partnerystę laiko vienu iš santykinai probleminių mokyklos aspektų, nes teiginiui „*Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)*“ visiškai nepritarė tik 19,5 proc. nuomonę pareiškusių pedagogų. Progimnazijos dokumentuose, pateiktuose išorės vertintojams, bendradarbiavimas su mokinių tėvais minimas kaip viena iš mokyklos veiklos silpnybių.Pandemijos valdymo priemonės, anot susitikimuose su vertintojais dalyvavusių klasių auklėtojų ir mokinių tėvų, turėjo įtakos mokinių tėvų telkimui ir bendradarbiavimui: tėvai tapo mažiau aktyvūs ir iniciatyvūs, jiems prireikė laiko įvaldyti informacines technologijas.Vertintojai išsiaiškino, kad pradinių klasių mokytojos jaučia tėvų paramą ir pagalbą, nes mokinių tėvai įsitraukia į švenčių organizavimą. Paminėtinos jau tradicija tapusios Šeimos šventės, Amatų dienos. Mokinių tėvai padeda organizuoti mokinių išvykas, dalyvauja karjeros ugdymo veiklose. Pažymėtina, kad daugeliu atvejų prasmingas veiklas, renginius, projektus inicijuoja mokykla ir atskiri mokytojai, tėvų iniciatyvų pasigendama. Kaip teigė susitikime su vertintojais dalyvavę progimnazijos Tėvų tarybos atstovai, dalyvavimo tėvų susirinkimuose aktyvumas vidutiniškas, o pagrindiniai tėvų susirinkimuose sutarti dalykai paviešinami tėvų sutartuose socialiniuose tinkluose. Tėvai pripažįsta, kad trūksta tėvų įsitraukimo ir aktyvumo – labai mažai tėvų perskaito informaciją ir pareiškia savo nuomonę TAMO tėvų forume. Pagirtina tėvų tarybos nuostata ieškoti mokinių tėvų aktyvumo skatinimo būdų. Susitikime sužinota, kad mokykla neklausė tėvų nuomonės ir netyrė tėvų švietimo poreikio. Vertintojų komanda daro išvadą, kad aktyvesnės mokyklos pastangos išsiaiškinti tėvų lūkesčius ir tėvų savivaldos plėtojimas darytų tėvų į(si)traukimą aktyvesnį ir kryptingesnį, tėvų pagalbą vaikui mokantis – veiksmingesnę, o įtraukiantį bendradarbiavimą su tėvais ir globėjais – naudingą visoms suinteresuotoms pusėms: mokiniui, tėvams ir mokyklai.  |
| 1.6. Mokyklos tinklaveika, 3 lygis | Įtrauktį paremianti mokyklos tinklaveika yra gera, o tinklaveikos prasmingumas vertinamas labai gerai ir yra vienas iš stipriųjų mokyklos veiklos aspektų.Išanalizavus mokyklos pateiktą informaciją ir per pokalbius su mokyklos bendruomenės atstovais išsiaiškinta, kad mokykla sėkmingai bendradarbiauja su socialiniais partneriais, įvairiomis institucijomis. Bendradarbiavimas su Klaipėdos Baltijos gimnazija užtikrina mokinių inžinerinio ugdymo tęstinumą. Siekiant inžinerinio ugdymo kokybės, dalis aštuntų klasių mokinių ugdomųjų veiklų vyksta Technologijų mokymo centre, Jūrų sektoriaus darbuotojų rengimo centre. Įvairios ir prasmingos veiklos mokiniams organizuojamos miesto muziejuose, sporto klubuose, kitose įstaigose. Mokykla bendradarbiauja su Klaipėdos universitetu – pedagoginę praktiką progimnazijoje atliekantys šio universiteto studentai, tikėtina, ne tik patys gilina savo žinias, bet ir skatina progimnazijos pedagogų domėjimąsi ugdymo naujovėmis, bendradarbiavimą su akademine bendruomene. Siekiant organizuoti ir teikti kuo efektyvesnę pagalbą specialiųjų ugdymosi poreikių turintiems mokiniams ir mokiniams, patiriantiems įvairių sunkumų, bendradarbiaujama su Klaipėdos miesto pedagogine psichologine tarnyba, Valstybės vaiko teisių apsaugos tarnybos Klaipėdos apskrities vaiko teisių apsaugos skyriumi, Klaipėdos miesto šeimos ir vaiko gerovės centru, Klaipėdos miesto savivaldybės tarpinstitucinio koordinavimo grupe, Klaipėdos miesto regos ugdymo centru, Klaipėdos visuomenės sveikatos biuru, Psichikos sveikatos centru. Mokykla teigia sėkmingai bendradarbiaujanti ir su kitais socialiniais partneriais bei institucijomis: netoli mokyklos esančiais sporto klubais, biblioteka, Klaipėdos miesto savivaldybe ir kt. Palaikomi ryšiai su buvusiais mokiniais, domimasi jų tolesniu mokymusi ir profesine veikla, didžiuojamasi pasiekimais ir gerais mokyklų, kuriose mokiniai tęsia mokymąsi, atsiliepimais apie progimnazijoje išugdytus mokinius.Vertintojų komanda daro išvadą, jog įtrauktį paremianti mokyklos tinklaveika yra prasminga ir paveiki. Tai padeda mokyklai siekti numatytų tikslų, ypač mokinių bendrųjų, dalykinių ir inžinerinių kompetencijų ugdymo, specialiųjų ugdymosi poreikių turinčių mokinių ugdymosi poreikių tenkinimo. Pažymėtina, kad progimnazijos interneto svetainėje, kuri yra oficiali visuomenės informavimo priemonė, pateikiama per mažai informacijos apie mokyklos tinklaveiką. Aktyvesnis bendradarbiavimo veiklų viešinimas padėtų ne tik kurti dar geresnį progimnazijos įvaizdį, bet ir informuotų vietos bendruomenę bei visus, besidominčius šia mokykla, apie sėkmingas įtraukųjį ugdymą paremiančias progimnazijos bei kitų institucijų bendradarbiavimo patirtis. |
| 1.7. Kompetencija, 3 lygis | Kompetencija įtraukiajam ugdymui yra gera. Vizito metu vertintojai įsitikino pedagogų bendruomenės pozityviomis nuostatomis dėl įtraukiojo ugdymo įgyvendinimo, stebėjo pagarbų mokytojų elgesį su mokiniais, toleranciją mokinių skirtybėms, pedagogo etikos normų laikymąsi. Vertintojų komandos susitikimuose su progimnazijos bendruomenės atstovais buvo ne kartą pažymėta pagarbaus bendravimo svarba, kaip prioritetas išskirtas mokinio asmenybės ugdymas vertinamas kaip ne mažiau reikšmingas už mokinio mokymosi pasiekimus. STA apklausos duomenys rodo, kad pagarbus bendravimas yra vienas santykinai stipriausių mokyklos aspektų įtraukiojo ugdymo požiūriu. Tėvų, patiriančių socialinių ekonominių sunkumų (kurių vaikai gauna nemokamą maitinimą) ir kitų tėvų apklausos duomenys rodo, kad jie gerai vertina mokyklos mokytojų santykius su mokiniais: teiginiai „*Mokykloje mokiniai ir mokytojai vieni su kitais elgiasi pagarbiai“ ir „Kai mano vaikui kyla sunkumų, mokytojai noriai suteikia pagalbą*“ vertinti kaip santykinai stipriausi mokyklos aspektai įtraukiojo ugdymo požiūriu (standartizuotas vidurkių skirtumas atitinkamai yra 0,23 ir 0,25).  |
| 1.8. Nuolatinis profesinis tobulėjimas, 2 lygis | Nuolatinis profesinis tobulėjimas kokybiškam įtraukiojo ugdymo įgyvendinimui yra vidutiniškas, išskyrus reiklumą sau, kuris vertinamas gerai.Susitikimuose su mokyklos mokytojais dalyvavę vertintojai stebėjo mokytojų nuostatą dirbti kuo geriau, tačiau paaiškėjo, kad mokykla nėra susitarusi dėl visiems bendros gero ugdymo vizijos. Progimnazijos vadovai palaiko mokytojų, pagalbos mokiniui specialistų iniciatyvas, teikia paramą siekiant asmeninio meistriškumo augimo ir kompetencijų plėtotės, sudaro sąlygas tobulinti kvalifikaciją mokykloje. Pedagogai teikia vienas kitam tarpusavio paramą neformaliai bendradarbiaudami ir kolegialiai mokydamiesi, įtraukia į šį procesą ir mokytojo padėjėjus. Mokytojai kiekvienais metais įsivertina savo veiklą, pildydami savianalizės anketas, kurias pristato metodinėse grupėse, dalyvaujant kuruojančiam vadovui. Mokytojų teigimu, įsivertinimo esmė – pasidžiaugti vieniems kitų sėkme. Peržiūrėjus vertintojams pateiktas dalies mokytojų nuasmenintas savianalizės ir veiklos tobulinimo anketas, pastebėta, jog mokytojai yra susitarę dėl įsivertinimo formos, pildymo tvarkos. Anketose teikiama informacija apie mokinių dalyvavimą olimpiadose, konkursuose, kituose renginiuose, mokytojo vykdytas veiklas mokyklos bendruomenei, profesinį tobulėjimą, analizuojamos veiklos sėkmės bei numatomi pedagoginės veiklos tobulinimo prioritetai. Pastarasis savianalizės dėmuo reikalautų didesnio mokytojų, įsivertinančių savo veiklą, dėmesio. Šioje anketoje vertėtų pateikti ir kuruojančio vadovo grįžtamąjį ryšį, t.y. įvertinti mokytojo veiklą bei pateikti rekomendacijų mokytojui dėl veiklos tobulinimo.Mokyklos pateiktos 2020–2021 metų kvalifikacijos kėlimo suvestinės duomenys rodo, kad mokytojai tobulina savo profesines ir dalykines kompetencijas, dalyvaudami įvairaus pobūdžio seminaruose, kursuose, mokymuose, konferencijose. Tobulinamos ir plėtojamos įtraukiojo ugdymo, STEAM, informacinių komunikacinių technologijų taikymo, nuotolinio mokymo, socialinio emocinio ugdymo(si) ir kitos svarbios kompetencijos. Pagirtina, kad dalis aktualių kvalifikacijos tobulinimo renginių organizuota visam pedagoginių darbuotojų ir mokytojo padėjėjų kolektyvui. Dalis mokyklos mokytojų dalyvavo įtraukiojo ugdymo kvalifikacijos tobulinimo renginiuose. Vertintojų komanda pažymi, kad kvalifikacijos tobulinimo renginiuose įgytos šiuolaikinės pamokos organizavimo žinios kol kas nėra tapę kasdiene ugdymo(si) organizavimo praktika. Pamokų ir kitų veiklų stebėjimo protokolų analizė rodo, kad 36 (48 proc.) stebėtų pamokų mokytojai bandė dirbti šiuolaikiškai, t.y. siekė mokinių įsitraukimo, naudojo įvairius, skatinančius mokinių aktyvumą mokymo metodus ir pan., 10 (13,33 proc.) stebėtų pamokų vyravo mokymosi paradigma, tačiau daugiau negu trečdalis (38,67 proc.) pamokų organizuotos remiantis tradicine mokymo paradigma, t.y. mokytojai tiesiogiai vadovavo ugdymo procesui ir nesudarė sąlygų mokinių įsitraukimui, taikė tradicinius mokymo metodus.Pastebėta, kad mokytojams trūksta aiškių ir visiems priimtinų susitarimų dėl geros pamokos požymių. Vertėtų susitarti, ką mokytojai laiko gera pamoka ir kryptingiau planuoti asmeninio meistriškumo augimą kokybiškam įtraukiojo ugdymo įgyvendinimui.  |
| ***Stiprieji vertinamos srities veiklos aspektai***  | * Tinkamas sąlygas organizuoti įvairių mokinių ugdymą sudarantys progimnazijos žmogiškieji ištekliai ir infrastuktūra.
* Mokyklos bendruomenę telkianti lyderių veikla.
* Progimnazijos partnerysčių orientavimas į skirtingų mokinių poreikių, socializacijos reikmių tenkinimą.
 |
| ***Tobulintini vertinamos srities veiklos aspektai***  | Progimnazijos bendruomenę telkianti, tikslų siekiams vienijanti ateities vizija bei įtraukiojo ugdymo nuostatas įgyvendinančių veiklų kryptingumas. |
| ***Vertinamos srities rekomendacijos*** | 1. Progimnazijos tobulinimą rekomenduotina pradėti nuo į šiuolaikines švietimo aktualijas orientuotos, visiems bendruomenės nariams svarbios ir priimtinos mokyklos vizijos parengimo. Remiantis bendrai sutarta veiklos perspektyva kryptingai planuoti visas mokyklos veiklas, pasidalinti jų įgyvendinimo atsakomybėmis ir vertinti įgyvendinimo poveikį mokyklos ir kiekvieno mokinio pažangai.
2. Sustiprinti mokyklos veiklos kokybės įsivertinimą, į procesą įtraukiant mokyklos bendruomenę (ypač mokinių tėvus, (globėjus, rūpintojus), mokinius), susitarimus dėl siektinos veiklos kokybės fiksuoti detaliųjų rodiklių aprašymuose, įsivertinimo duomenis naudoti tikslingam progimnazijos veiklos planavimui. Patartina įsivertinant remtis ne tik kiekybiniais, bet ir kokybiniais kriterijais, patikimiausiais duomenų rinkimo metodais, apsispręsti dėl priemonių, kurios bus vykdomos sutartai kokybei pasiekti, vertinti įsivertinimo naudą mokiniui, mokytojui, vadovui, mokyklai.
3. Remiantis LR Vyriausybės išleistu nutarimu „Dėl bendrųjų reikalavimų valstybės ir savivaldybių institucijų ir įstaigų interneto svetainėms aprašo patvirtinimo” pertvarkyti vieną iš svarbiausių mokyklos viešosios komunikacijos įrankių – interneto svetainę, orientuojantis į visų bendruomenės narių poreikius ir mokyklos įvaizdžio stiprinimą.
4. Plėtoti progimnazijos savivaldos organizacijų (ypač mokinių, tėvų) veiklą, įtraukiant jų narius į tikslų formulavimą, problemų sprendimą, idėjų kūrimą, įstaigos veiklos įsivertinimą, bendrų susitarimų generavimą ir pan. Organizacija auga tada, kai auga jos lyderiai, kuriems būtina sudaryti sąlygas kurti prasmę, dirbti reikšmingą darbą.
 |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*Apibendrinimas* |
| 2.1. Ugdymo(si) planavimas, 2 lygis | Ugdymo(si) tikslai patenkinami ir išskiriami kaip tobulintina veiklos sritis. Progimnazijos ugdymo plano tikslas – *,,apibrėžti bendruosius ugdymo programų vykdymo reikalavimus Progimnazijos ugdymo turiniui formuoti ir ugdymo procesui organizuoti, sudarant lygias galimybes kiekvienam mokiniui siekti asmeninės pažangos ir įgyti mokymuisi visą gyvenimą būtinų bendrųjų ir dalykinių kompetencijų“ –* paveikiai ambicingas, išsikeltas orientuojantis į šiuolaikines švietimo aktualijas.Įvertinus tai, kad mokykloje mokosi skirtingų galimybių ir gebėjimų mokiniai, kiekvieno mokinio asmeninės pažangos siekio realizavimui užtikrinti ypač svarbu kiekvienos pamokos uždavinį orientuoti į skirtingų mokinių mokymosi poreikius. Tik 5 (7,5 proc.) vertintojų stebėtose pamokosemokymosi uždavinys sietas su mokinių pažinimu, keltas orientuojantis į skirtingas jų mokymosi patirtis ir išskirtas kaip stiprusis aspektas. Tinkamiausiai įtraukiajam ugdymui suformuluotuose uždaviniuose numatytos įvairios mokymosi veiklos, savivaldaus mokymosi galimybės, mokymosi uždavinys formuluotas lanksčiai, aptartas su mokiniais, orientuotas į konkretų išmokimo rezultatą, mokymosi turinys sietas su mokiniams aktualiu kontekstu, mokinių turimomis žiniomis, pvz.: *,,Mokiniai, peržiūrėję filmuką, diskutuodami, įvardins problemą ir naudodamiesi prancūzų k. pamokoje išmoktomis veiklų įvardijimo frazėmis pateiks sukurtoje pateiktyje mažiausiai 5 problemos sprendimo būdus,“* (7 beta/b klasė, modulis EMILE), *,,Remdamiesi asmenine patirtimi ir perskaitę nurodyto mito ištrauką, derindami savarankišką ir grupės darbą, išanalizuos, kaip graikai įsivaizdavo pasaulio sukūrimą ir sudarys teisingą teiginių seką“* (6 alfa kl., lietuvių k. ir literatūra), *,,Naudodamiesi dalomąja medžiaga, žaisdami didaktinius žaidimus bei klausydamiesi mokytojos aiškinimo įvardys 2–3 dalykus, kuo Marija yra ypatingas asmuo“* (2b kl., tikyba). Daugumoje stebėtų pamokų mokymosi uždaviniuose nenumatytos sąlygos, galimybės kiekvienam mokiniui patogiausiu būdu siekti išmokimo. Apibendrinę mokytojų pateiktas pamokos planavimo korteles, vertintojų stebėtų pamokų protokolus nustatyta, kad mokytojai, keldami mokymosi uždavinius retai atsižvelgė į skirtingą mokinių patirtį, gebėjimus, neaptarė su mokiniais jų lūkesčių. Šie aspektai kaip tobulintini užfiksuoti 26 stebėtose pamokose (38,8 proc. N **=** 67), 3 neformaliojo švietimo užsiėmimuose, 1 spec. pedagogo užsiėmime. Kaip mokymosi uždavinių formulavimo trūkumus vertintojai akcentavo turinio, metodų, užduočių diferencijavimo stygių, per menkas ugdymo tikslų sąsajas su išmokimo rezultatu, uždavinio neaptarimą su mokiniais, per menkus mokymosi lūkesčius, nepakankamą uždavinio konkretizavimą, sėkmės kriterijų numatymą. Pastebėtina, kad tobulintini mokymosi uždavinio aspektai vertintojų nustatyti tiek inžinerinių, tiek bendrojo ugdymo klasių pamokose, jie būdingi skirtingas kvalifikacines kategorijas turintiems mokytojams. Tikėtina, kad dalies mokytojų požiūrį į mokymosi uždavinio kėlimą lemia nepakankamas pasitikėjimas mokinio galiomis. Šią įžvalgą pagrindžia ir STA duomenys: teiginiui *,,Mūsų mokykloje neįmanoma pasiekti kiekvieno mokinio pažangos“* pritarė 12,5 proc. pedagogų, teiginiui *,,Manau, kad kuo klasėje yra daugiau įvairesnių vaikų (iš skirtingų socialinių, kultūrinių aplinkų, skirtingų gebėjimų), tuo geriau“* nepritarė 17 proc. pedagogų. Šių teiginių įverčiai priskiriami prie santykinai probleminių mokyklos aspektų įtraukiojo ugdymo požiūriu. Prie probleminių aspektų įtraukiojo ugdymo požiūriu priskiriamas ir 5–8 klasių mokinių pritarimas teiginiams *,,Mokykloje man nuobodu“* (pritarė 40,2 proc. mokinių, N = 306), *,,Mielai leidžiu laiką mokykloje po pamokų (bibliotekoje, sporto salėje, būreliuose ir kt.)“(* nepritarė 67,3 proc. mokinių, N=314). Atsakydami STA į atvirą klausimą *,,Ką siūlytumėte mokykloje daryti kitaip, kad kiekvienas vaikas patirtų sėkmę?“* mokiniai pažymėjo, kad norėtų, jog mokytojai dažniau paaiškintų taip, kaip geriausiai vaikas supranta, kad būtų įdomesnės pamokos. Į tą patį klausimą atsakydami tėvai ne kartą pastebi, kad norėtų, jog dalyko mokymas būtų artimas realiam gyvenimui, pageidautų, kad mokytojai nedirbtų tik su gabiais ir talentingais vaikais, o daugiau individualaus dėmesio skirtų kiekvienam mokiniui.Vertintojų surinkti ir išanalizuoti duomenys leidžia teigti, kad ugdymo(si) tikslai / uždaviniai nepakankamai orientuoti į skirtingų mokinių įsitraukimo į mokymąsi galimybes, sąlygų kiekvienam patirti mokymosi sėkmę sudarymą ir yra tobulintinas mokyklos veiklos aspektas. Analizuodami mokinių įvairovės pažinimą, galimų kliūčių numatymą, aplinkos be kliūčių modeliavimą vertintojai pastebėjo*,* kad mokinių individualių poreikių atpažinimui ir pripažinimui progimnazijoje yra sukurtos gana geros sąlygos. Šį teiginį pagrindžia mokyklos dokumentai ir pokalbis su pagalbos mokiniui specialistais, kurio metu paaiškėjo, kad progimnazijoje dirba dvi specialiosios pedagogės, dvi socialinės pedagogės, psichologė, logopedė ir net 22 mokytojai padėjėjai. Iš pokalbio su direktore pirminio vizito metu paaiškėjo, kad siekiant atpažinti ir pripažinti mokinių individualius poreikius daug dirba ir klasių auklėtojai. Remdamiesi pokalbiais su mokyklos bendruomene, vertintojai padarė išvadą, kad progimnazijos pedagoginių darbuotojų bendradarbiavimas, siekiant pažinti mokinį, numatyti galimas kliūtis mokinio individualios pažangos kelyje yra neblogas. Pagalbos mokiniui specialistai, siekdami pažinti kiekvieną mokinį ir laiku suteikti pagalbą, yra susibūrę į metodinę grupę, bendradarbiauja su mokytojais, tėvais, mokiniais. STA duomenimis, dalis (36,4 proc.) mokytojų pritarė teiginiui (pasirinko atsakymą *,,tikrai taip“*), kad mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi, dalis (34,1 proc.) pedagogų dėl šio teiginio teisingumu abejojo (pasirinko atsakymą *,,lyg ir taip“)*. Teiginiui *,,Mokykloje visada suteikiama reikalingų specialistų pagalba (spec. pedagogų, logopedų, soc. pedagogų ir kt.) mokiniams, kuriems jos reikia“* pritarė 45,2 proc. pradinėse klasėse besimokančių mokinių tėvų. Vertintojai akcentuoja, kad mokinių įvairovės pažinimas yra viena iš būtinų įtraukiojo ugdymo sąlygų. 16,4 proc. stebėtų pamokų veiksmingai remiantis mokinių įvairovės pažinimu taikyti ugdymo universalumo principai. 4b kl. šokio, 5 beta kl. informacinių technologijų, 5a kl. judesio korekcijos ir 1 alfa kl. lietuvių k. pamokose fiksuoti ne tik geri mokinio ir mokytojo tarpusavio santykiai, bet ir kryptinga, reikšminga, tikslinga pagalbos mokiniui specialistų pagalba mokiniams pamokose. Tačiau kitose pamokose stigo paveikesnio ugdymo turinio ir metodų diferencijavimo, į rezultatą orientuoto tikslo formulavimo, dažnu atveju pamokos uždavinys formuluojamas neįtraukiant mokinių, menkai orientuotas į individualius mokinių gebėjimus ir poreikius. Minimi požymiai užfiksuoti 2 beta kl. etikos, 8 beta, 1 beta kl. matematikos, 5a kl. lietuvių k.ir literatūros pamokose ir kt. Vertintojų įžvalgas patvirtina STA duomenys: teiginiui *,,Mokytojai man dažnai leidžia pasirinkti kokias užduotis atlikti“* tvirtai pritarė tik 5,6 proc. 5–8 kl. mokinių, dėl jo teisingumo abejojo (pasirinko atsakymą *„lyg ir taip“*) 5,9 proc. mokinių. Darytina išvada, kad mokiniams retai (arba tik pavieniams mokiniams) sudaromos galimybės mokytis atsižvelgiant į individualius gebėjimus, interesus, o tai menkina mokymosi motyvaciją ir įtrauktį Pažinti, išsiaiškinti mokinių mokymosi poreikius įgalina formuojamojo vertinimo strategijų (ypač – išmokimo stebėjimo ir grįžtamojo ryšio) taikymas, tačiau STA duomenimis, teiginiui *,,Kartu su mokytoju aptariame, ką turiu išmokti artimiausiu metu“* pritarė 27,9 proc. tyrime dalyvavusių 5–8 klasių mokinių. Konstruktyvaus grįžtamojo ryšio, kuris leistų ir mokytojui, ir mokiniui išsiaiškinti, pažinti mokymosi poreikius, stygius ribojo aplinkos be kliūčių modeliavimo galimybes (plačiau apie tai – 2.3. rodiklio aprašyme).  Po pokalbio su progimnazijos pagalbos mokiniui specialistais paaiškėjo, kad mokinių mokymosi stiliaus nustatymo tyrimas neatliktas, todėl tikėtis, kad tokio tyrimo rezultatai įgalins mokinį geriau pažinti save kaip besimokantįjį, padės jam pasirinkti tinkamiausius mokymosi būdus, nėra pagrindo. Mokymosi procese kliūčių įveikai parama kaip pastoliai planuojama ir taikoma nesistemingai.Mokyklos 2020 m. ir 2021 m. veiklos planuose pateikiama informacija apie tai, kad mokykloje mokosi daug mokinių, turinčių specialiųjų ugdymosi poreikių. Mokykla darbą su šiais mokiniais įvardija kaip iššūkį. Ugdymo plane numatoma, kokiais būdais yra teikiama mokymosi pagalba, ypač akcentuojama pagalba mokiniams, kurie turi judėjimo negalią. MPI nurodoma, kad su mokiniais, kurie turi SUP, dirba gana didelė pagalbos mokiniui specialistų komanda, kurį, anot mokyklos, darbuojasi kompetentingai ir padeda kiekvienam mokiniui. Apie pagalbos mokiniui specialistų veiklos svarbą pokalbyje patvirtino klasių auklėtojai.Nei 2020 m., nei 2021 m. progimnazijos metiniuose veiklos planuose nėra nurodyta konkrečių veiklų, kurios būtų nukreiptos į mokymosi procese atsirandančių kliūčių įveiką. Ugdymo plano V skirsnyje aprašomas mokymosi pagalbos mokiniams teikimas, tačiau apraše neatsispindi pastoliavimo visiems mokiniams, kurie susiduria su mokymosi problemomis, nuostatos.Susitikime su vertintojais Metodinės tarybos nariai negalėjo paaiškinti, kaip mokytojai tariasi dėl pastoliavimo, kaip ir kada taiko suasmenintą mokinių mokymą, dėl kokių priežasčių mokyklos SSGG analizėje teigiama, kad diferencijavimas ir individualizavimas yra mokyklos silpnybė. NŠA vykdytos apklausos duomenimis, 5–8 klasių pavieniai mokiniai pritarė teiginiui, kad tai, ko mokomasi, jiems yra per sunku (6,4 proc. atsakė *,,tikrai taip”*, 9,8 proc. – *,,lyg ir taip”*); dalis mokytojų patvirtino teiginį, kad *,,mokykloje įprasta formuoti klases pagal mokinių gebėjimus”* (8,9 proc. atsakė *,,tikrai taip”*, 42,2 proc. – *,,lyg ir taip”*), dalis 5–8 klasių mokinių tėvų sutiko su teiginiu, kad specialistų (specialiojo pedagogo, logopedo, psichologo) pagalba jų vaikui labai veiksminga (26,8proc. atsakė *,,lyg ir ne”*, 13,0 proc. – *,,tikai ne”*).Vertintojai pastebi, kad stebėtose pamokose parama teikta daliai mokinių, kurie susidūrė su mokymosi kliūtimis.Pirminės informacijos 7.1 punkte teigiama, kad *,,mokiniai kartu su mokytoju reguliariai aptaria numatomus mokymosi pasiekimus, užduotis bei vertinimo kriterijus, jo padedami mokosi vertinti ir įsivertinti pasiekimus bei pažangą”*. Apie tai, kad progimnazijoje yra taikoma tokia praktika vertintojams patvirtino ir susitikimo su klasių auklėtojais dalyviai, tačiau NŠA vykdytos apklausos duomenimis didesnė dalis 5–8 klasių mokinių nesutinka su teiginiais, kad mokytojai mokiniams dažnai leidžia pasirinkti, kokias užduotis atlikti (21,1 proc. pasirinko atsakymą *,,lyg ir ne”*, 53,9 proc. – *,,tikrai ne”*), kad mokiniai gali pasirinkti, kokiu būdu pristatys savo atliktą darbą (20,2 proc. atsakė *,,lyg ir ne”*, 31,2 proc. – *,,tikrai ne”*).Pastoliavimas mokiniui ugdymo procese vertintojų fiksuotas 23,9 proc. stebėtų veiklų, kaip stiprusis šis aspektas išskirtas 14,9 proc., kaip tobulintinas – 8,9 proc. veiklų. Šiose pamokose pastoliavimo mokiniui ugdymo procese vertinimo vidurkis – 2,5 (iš 4). Pastoliavimo aspektu teigiamai vertintose pamokose mokiniams pateikti nukreipiantys klausimai, mokymosi kliūtis padėta šalinti individualiai konsultuojant, pasitelkiant papildomas mokymosi priemones, skatinant ir organizuojant mokinių pagalbą vienas kitam, suasmeninant ugdymo turinį, sudarant sąlygas mokiniui pasirinkti užduotį ir jos atlikimo tempą. Aukščiausiu (4 lygiu) pastoliavimas įvertintas 7beta / b kl. informacinių technologijų modulyje ir 8 alfa kl. technologijų pamokoje. Pokalbyje su vertintojais klasių auklėtojai džiaugėsi tuo, kad progimnazijoje didelis dėmesys skiriamas mokinių individualių poreikių pažinimui (tuo rūpinamasi nuo pirmos klasės arba mokiniui tik pradėjus mokytis mokykloje). Informacija apie individualiuosius mokinių poreikius, anot klasės auklėtojų, naudojama tolesnio mokinių ugdymo veiksmingumo tikslais, pavyzdžiui, planuojant prevencines veiklas, klasės valandėles, renginius, projektus. Vertintojų surinkti ir išanalizuoti duomenys leidžia teigti, kad Klaipėdos Martyno Mažvydo progimnazijos pastoliavimas mokiniui ugdymo procese vidutiniškas. Šis ugdymo planavimo segmentas sietinas su vertintojų išskirtais tobulintinais aspektais: mokymosi uždavinio kėlimu (tinkamas mokymosi sąlygų, veiklos, išmokimo rezultatų diferencijavimas sudarytų sąlygas skirtingų gebėjimų mokiniams išvengti kliūčių ir patirti mokymosi sėkmę) bei grįžtamojo ryšio kokybe (mokymosi poreikių išsiaiškinimas sudarytų sąlygas tikslingam pastoliavimui).Analizuodami progimnazijos veiklą ugdymo planavimo lankstumo ir nuoseklumo aspektu, vertintojai naudojosi mokyklos dokumentais, pamokų stebėjimo, pokalbių su progimnazijos bendruomenės nariais protokolais, STA duomenimis. Progimnazijoje ugdymas planuojamas remiantis duomenimis, tariantis su bendruomene (mokiniais, mokytojais, tėvais). Yra susitarta dėl planavimo, rengiami metodinių grupių, Metodinės tarybos, VGK, dalykų ilgalaikiai, dalykų modulių, neformaliojo švietimo, klasės vadovo veiklų planai, individualios programos. Sudarant mokinio individualų pagalbos planą įtraukiami tėvai (fiksuojami jų lūkesčiai, pagalba vaikui).Pasitardami mokytojai, pagalbos vaikui specialistai ir administracija stengiasi pasinaudoti ugdymo plano galimybėmis pritaikydami mokymosi laikus ir periodus ugdymo poreikiams: atsižvelgiant į vaikų užimtumą ir galimybes organizuojamos pažintinės, kultūrinės, meninės, kūrybinės ugdymo dienos, integruotos pamokos bei projektai, dalyvaujama įvairiose parodose, šventėse, miesto respublikiniuose, tarptautiniuose konkursuose ir kt. Progimnazijos inžinerinio ugdymo ir neformaliojo švietimo suplanuotos veiklos, orientuotos į inžinerinių klasių mokinių įtrauktį, dera, vienos kitas papildo, padeda siekti išsikeltų tikslų. Inžinerinių klasių mokinių poreikių tenkinimui sudarytos didesnės galimybės pasinaudoti neformaliojo švietimo siūlomomis veiklomis. 1–4 klasių mokiniams siūloma rinktis iš 10 neformaliojo švietimo veiklų, 5–8 klasių mokiniams siūloma rinktis 11 neformaliojo švietimo veiklų iš kurių 6 susijusios su inžineriniu ugdymu Yra parengta inžinerinio ugdymo programa, orientuota į STEAM, projektų, integruotų veiklų, neformaliojo švietimo organizavimą. 1–8 inžinerinių klasių mokiniai rengia inžinierinius projektus, kuriuos pristato praktinių, tiriamųjų ir projektinių dienų metu.Neformaliojo švietimo veikloms ir mokinių ugdymo poreikiams tenkinti išnaudojamos visos ugdymo plane skirtos valandos, tačiau STA tėvų apklausos duomenimis, tik 41 proc. tėvų pritaria teiginiui *„Mūsų mokykloje yra didelė būrelių/neformalaus ugdymo veiklų pasiūla“.* STA duomenimis, 83 proc. apklausoje dalyvavusių mokytojų pritaria teiginiui, kad *„mokyklai svarbus kiekvienas vaikas, ir kiekvienam suteikiama reikalinga pagalba“,* teiginį *„Mokykla yra sukūrusi mokinių pagalbos vienas kitam sistemą“* patvirtino 34 proc. pedagogų. Mokiniai pokalbio su vertintojais metu teigė, kad jie padeda vieni kitiems tiek pamokų, tiek pertraukų metu.Iš 67 stebėtų pamokų, tik septyniose (10,4 proc.) fiksuotas planavimo lankstumas ir nuoseklumas kaip stiprus pamokos aspektas: 8 alfa kl. fizikos, 7 beta/7 b kl. modulyje EMILE, 6b kl. prancūzų k., 2a ir 6 alfa kl. anglų k., 6a kl. rusų k pamokose veiklos padėjo siekti tikslų, papildė viena kitą, derėjo tarpusavyje.Iš 67 stebėtų pamokų, septyniose (10,4 proc.) fiksuotas planavimo lankstumas ir nuoseklumas fiksuotas kaip tobulintinas pamokos aspektas.Pamokų tvarkaraščiai iš dalies atitinka higienos reikalavimus bei mokinių mokymosi krūvį. Pamokos paskirstytos nepakankamai tolygiai, kas daro neigiamą poveikį mokymo(si) veiksmingumui: pavargusiems mokiniams sunku sukaupti dėmesį, aktyviai dalyvauti mokymosi veiklose. Daliai klasių penktadieniais vyksta mažiau pamokų, tačiau 8 alfa kl. mokiniams penktadienį numatytos šešta, septinta lietuvių kalbos ir literatūros pamokos, 7 beta kl. penktadienį vyksta septinta istorijos pamoka), 6b kl. – septinta anglų k. pamoka, (8b kl. – septintos rusų k, informacinės technologijų pamokos, 8a ir 8 alfa kl. papildoma septinta informacinės technologijos integruotos su prancūzų k., 7 alfa kl. – septinta žmogaus saugos pamoka, 7b kl. – septinta technologijų pamoka. Neformaliojo švietimo užsiėmimų laikas derinamas su pamokų tvarkaraščiu.Metų veiklos plane suplanuotose veiklose bei pokalbio su Metodinės tarybos nariais metu užfiksuota, kad progimnazija rūpinasi būsimų mokinių perėjimu iš darželių į pradinį ugdymą. Progimnazijos 8 inžinerinių klasių mokiniams užtikrintas šios ugdymo krypties tęstinumas ir perėjimas į aukštesnę ugdymo(si) pakopą Baltijos gimnazijoje, su kuria mokykla itin glaudžiai bendradarbiauja, domisi buvusių mokinių mokymosi gimnazijoje sėkme Vertintojų surinkti ir išanalizuoti duomenys leidžia teigti, kad Klaipėdos Martyno Mažvydo progimnazijos planavimo lankstumas ir nuoseklumas priimtinas, mokymosi organizavimo veiksmingumą ir mokinių įtraukties į mokymąsi aktyvumą stiprintų dar glaudesnis visų mokymo/si dalyvių nuolatinis bendradarbiavimas.Švietimo pagalbos specialistų ir mokytojų padėjėjų vaidmenys, planuojant ir įgyvendinant ugdymo procesą, vertinami gerai ir išskiriami kaip stiprusis mokyklos veiklos aspektas. Progimnazijoje dirba 8 švietimo pagalbos specialistai: 1 psichologė, 1 logopedė, 2 specialiosios pedagogės, 2 socialinės pedagogės, 2 judesio korekcijos specialistės, ir 22 mokytojų padėjėjai. Mokyklos ugdymo plane konstatuota, kad *,,progimnazijoje siekiama užtikrinti sisteminę mokymosi pagalbą, vykdant žemų pasiekimų prevenciją, intervenciją, sprendžiant iškilusias problemas“,* spręsdamimokiniams atsiradusius sunkumus bendradarbiauja mokytojai, klasių auklėtojai, švietimo pagalbos specialistai, mokinių tėvai (globėjai, rūpintojai). Mokyklos ugdymo plane numatyta, kad mokykla kiekvienam mokiniui, turinčiam specialiųjų ugdymosi poreikių, rengia individualų ugdymo planą, kuriame mokytojai kartu su ir švietimo pagalbą teikiančiais specialistais, vaiku, jo tėvais (globėjais, rūpintojais) numato ugdymo ir pagalbos tikslus. Individualus ugdymo planas rengiamas ir mokiniams, grįžusiems iš užsienio: *,,prieš pradedant mokiniui mokytis mokykloje, mokyklos vadovo paskirtas asmuo sudaro individualų ugdymo planą, numato preliminarią mokinio adaptacinio laikotarpio trukmę, mokyklos teikiamos pagalbos formas ir būdus“.* Pokalbyje su pagalbos mokiniui specialistais, mokytojais paaiškėjo, kad ugdymo plane numatytais atvejais individualių planų įgyvendinimas ne tik prisideda prie pagalbos reikalingų mokinių įtraukties į ugdomąjį procesą veiksmingumo, bet ir didina jų mokymosi sėkmę. Mokyklos psichologė VGK pokalbyje pastebėjo, kad progimnazijoje kasmet vykdomas diagnostinis pirmokų ir penktokų adaptacijos tyrimas, padedantis išsaiškinti, kuriems mokiniams reikalinga didesnė pagalba. Spec. pedagogė teigė adaptacijos laikotarpiu stebinti mokinius pamokose, bendraujanti su tėvais, mokiniu, mokytoju ir, jei reikia, koreguojamas mokymas(is). Kaip gerosios patirties pavyzdį švietimo pagalbos specialistės įvardijo atvejį, kai disleksijos sutrikimą turinti mergaitė buvo pastebėta turinti gerą atmintį, po kolegialaus pokalbio ir atvejo aptarimo su dalykų mokytojais jai sudarytos sąlygos atsakinėti raštu. Pokalbyje su vertintojais VGK nariai (komisijos sudėtis kiek keistoka; ją sudaro tik mokinio pagalbos specialistai ir pavaduotojos ugdymui – mokytojų nėra) nurodė pagrindinį savo veiklos tikslą: *,,padėti vaikui, šeimai išspręsti* mokyklos nelankymo, netinkamo elgesio, motyvacijos, tėvų nepriežiūros ir kt. problemas. Siekdami vaiko gerovės ir sėkmingo dalyvavimo bendrame ugdymo(si) procese, telkiasi ir drauge tinkamas sąlygas visų mokinių įtraukčiai kuria mokytojai, švietimo pagalbos specialistai, mokytojų padėjėjai. Iš pokalbių su švietimo pagalbos specialistais, mokytojų padėjėjais, mokytojais paaiškėjo, kad jie kolegialiai aptaria mokiniams reikalingos pagalbos turinį ir būdus. Apibendrinus vertintojų stebėtų pamokų protokolus matyti, kad 7 stebėtose pamokose (10,5 proc., N = 67) kaip stiprusis pamokos aspektas išskirti švietimo pagalbos specialistų ir mokytojų padėjėjų vaidmenys, apibūdinant juos kaip tikslingą, tinkamą švietimo pagalbos specialistų, mokytojų padėjėjų pagalbą pagal mokinių poreikius. Stebėtame 4b kl. lietuvių kalbos spec. pedagogo užsiėmime kaip stiprieji aspektai vertintojų išskirti pastoliavimas, sąlygų sudarymas strategiškai taikyti ir įvairiais būdais mokiniams pademonstruoti žinojimą, optimalus išteklių paskirstymas. 5b kl. judesio korekcijos užsiėmime, kuris vyko tinkamai įrengtoje patalpoje, sėkmingai ir lanksčiai formuluotas užsiėmimo uždavinys, skirtas dėmesys mokinio asmenybės tapsmui. Vertintojai atkreipia dėmesį į tai, kad pradinių klasių SUP mokiniams pagalba teikiama tik specialistės kabinete, o tai formuoja atskirtį, todėl svarbu ieškoti būdų, kurie įgalintų SUP mokinius mokytis kartu su bendraamžiais. Stebint mokinių įsitraukimą į ugdymo(si) procesą mokykloje akivaizdus mokytojų padėjėjų vaidmuo. Mokykloje veikia mokytojų padėjėjų metodinė grupė, kurios vadovė dalyvauja susitikimuose su švietimo pagalbos specialistais, VGK. Toks bendradarbiavimas sudaro sąlygas geriau pažinti mokinį ir jo šeimą, padeda numatyti galimus mokymosi kliuvinius, atsirandančius dėl asmeninių, programos ar įgūdžių kliūčių, aptarti pastoliavimo variantus. Mokytojų padėjėjos savo vaidmenį suvokia kaip tarpininkių tarp šeimos ir mokyklos. Nors padėjėjoms priskiriami konkretūs SUP vaikai, tačiau jos padeda klasėje ir kitiems vaikams. Padėjėjos teigė padedančios vaikui tik tiek, kiek reikia, kad neužgožtų jo savarankiškumo, pvz.: judėjimo negalę turintys mokiniai pratinami be pagalbos pasinaudoti liftu, susirasti reikiamą kabinetą ir pan. Stengiamasi, kad pagalba nebūtų perteklinė, dėl jos poreikio atsiklausiama mokinio. Mokytojo padėjėja, dirbanti mokykloje 15 metų (mokytojų padėjėjų darbo stažo vidurkis mokykloje – 12–13 metų, dalies išsilavinimas aukštasis universitetinis ar aukštasis neuniversitetinis), įgijusi aukštąjį socialinio darbuotojo išsilavinimą, pokalbyje su vertintojais akcentavo, kad dirbant su mokiniu labai svarbus savarankiškumo ugdymas, rengimas gyvenimui. Pokalbyje su vertintojais mokytojų padėjėjos keletą kartų konstatavo, kad pirmiausia jų darbe svarbūs *,,tiltai su šeima“* – bendraujant su tėvais išsiaiškinama dėl konkrečios reikalingos pagalbos vaikui. Darbuotojos teigė augančios kartu su lydimais vaikais ir pateikė pavyzdį, kai mokytojų padėjėjos talkina tam pačiam mokiniui nuo 1 iki 7 klasės. Akivaizdu, kad mokytojų padėjėjos kuria stiprią pridėtinę vertę sėkmingai mokinių įtraukčiai į bendrą ugdymosi procesą. Jos padeda SUP mokiniams ne tik mokykloje, bet ir lydi juos į išvykas (pvz., kelionėse į Plungę, Vilnių, Taliną SUP mokinius lydėjo mokytojų padėjėjos). Mokyklos pirminėje informacijoje nurodyta, kad progimnazijoje sutelkta profesionali švietimo pagalbos specialistų komanda galėtų dalintis SUP mokinių integravimo į bendrojo ugdymo mokyklą patirtimi, tačiau atkreipiamas dėmesys į tai, kad pagal turimą specialiųjų ugdymosi poreikių mokinių skaičių pagalbos mokiniui specialistų stinga. Apibendrinant galima teigti, kad švietimo pagalbos specialistų ir mokytojų padėjėjų vaidmenys planuojant ir įgyvendinant ugdymo procesą yra tinkami, paveikūs, turi savitų bruožų (pvz., mokytojų padėjėjų tikslingas susitelkimas į metodinę grupę), padeda bendruomenei siekti nuoseklios SUP mokinių įtraukties į ugdymo(si) procesą.Remiantis Klaipėdos Martyno Mažvydo progimnazijos informacija, 111 mokinių nustatyti specialieji ugdymo poreikiai. Mokykloje dirba dvi specialiosios pedagogės, dvi socialinės pedagogės, du judesio korekcijos specialistai, psichologė (pagal mokyklos poreikius reikėtų dar 0,5 psichologo etato), logopedė (reikėtų dar 1 etato). Vertintojai pastebėjo, kad pagal mokinių skaičių, mokykloje išties trūksta pagalbos mokiniui specialistų (psichologo ir spec. logopedo). Vienam psichologui tenka dirbti su visų amžiaus grupių, klasių mokiniais, kuriems reikia psichologinės pagalbos. Esamų specialistų, klasės auklėtojų darbo krūvis itin didelis. Vertintojai atkreipė dėmesį, kad vidiniai resursai teikiant pagalbą mokiniui ir užtikrinant mokyklos bendruomenės narių poreikius riboti.Pokalbyje su pagalbos mokiniui specialistais išsiaiškinta, kad pagal individualias programas mokomi 7 mokiniai, programos rašomos bendradarbiaujant su mokytojais. Rengiamos ir pritaikytos programos. 2 kartus per metus specialistai, mokytojai su tėvais, kartais ir vaikais VGK aptaria mokinių asmeninę pažangą. Vertintojai atkreipė dėmesį į tai, kad specialistų susitikimų dažnis dėl SUP mokinių pažangos nepakankamas, menkai užtikrinantis savalaikį grįžtamąjį ryšį ir ugdymo proceso pokyčius siekiant asmeninės mokinio pažangos. STA duomenimis, teiginiui ,,*Specialistų (specialiojo pedagogo, logopedo, psichologo) pagalba mano vaikui labai veiksminga“* pasirinkdami atsakymą *,,tikrai taip“* pritarė 15,4 proc., atsakymą *,,lyg ir taip“* – 19,5 proc. 5–8 kl. SUP mokinių tėvų. Šie duomenys vertintojams leidžia daryti prielaidą, kad pagalbos mokiniui specialistų teikiama pagalba tobulintina.5–8 kl. SUP mokinių tėvai, dalyvavę STA apklausoje, tik iš dalies pritaria, kad mokykloje įvairi popamokinė veikla – *,,tikrai taip“* atsakė 25,9 proc. respondentų, *,,lyg ir taip“* – 38,5 proc. Progimnazijos 1–8 klasių mokinių neformaliojo ugdymo suvestinėje nurodoma, kad iš 370 1–4 kl. mokinių 299 mokiniai lanko neformaliojo švietimo užsiėmimus. Iš jų – 265 mokiniai neformaliojo švietimo būrelius lanko mokykloje. Iš 486 mokinių, kurie mokosi 5–8 klasėse, 257 mokiniai lanko neformaliojo ugdymo užsiėmimas, iš jų – 74 mokiniai yra pasirinkę mokykloje veikiančius būrelius. Vertintojai atkreipia dėmesį, kad SUP mokinių, lankančių neformalųjį švietimą, skaičius nėra labai didelis – 58 iš 111 mokinių. Tikėtina, kad 5–8 klasių mokiniai aktyviau įsitrauktų į popamokinę veiklą mokykloje, jei būtų siūloma daugiau jų poreikius atitinkančių veiklų.Aktyvinant SUP mokinių dalyvavimą neformaliojo švietimo, popamokinėse veiklose vertėtų veiksmingiau aiškintis SUP mokinių poreikius, interesus bei pomėgius. Mokykla turi sėkmingos SUP mokinių įtraukimo į neformalųjį švietimą patirties: progimnazijoje veikia ,,Dainavimo studija“, kurią noriai lanko autizmo spektro sutrikimą turintys vaikai. Progimnazijos vadovės minėjo, kad šie mokiniai sunkiai nustygdavo muzikos pamokose, juos dirgino garsų gausa, o mažoje grupelėje su profesionalia mokytoja jiems patinka muzikuoti. Išanalizavus mokinių STA tyrimo srities ,,*Mokinių, nurodžiusių, kad gauna specialiąją pedagoginę pagalbą, ir kitų mokinių nuomonė apie įtraukųjį ugdymą*“ duomenis, vertintojai atkreipė dėmesį, kad pritarimo daliai teiginių standartizuotas vidurkių skirtumas mažesnis už -2 (teiginio vertinimas išskirtoje grupėje yra mažiau palankus įtraukiojo ugdymo nuostatoms nei kitoje grupėje; pateikti teiginiai-pavyzdžiai reiškia priešingą įtraukiajam ugdymui nuostatą), pvz.: *,,Mokytojai barasi, jei suklystu ar ko nors nemoku“, ,,Aš gerai sutariu su klasės auklėtoju“* (-0,18), *,,Mokytojus erzina ,,kitokie“ savo išvaizda, elgesiu, požiūriu vaikai“* (-0, 77), ,,*Jei kas nors blogai elgiasi, dažnai išvaromi iš klasės ar išsiunčiami namo*“ (-0,70), *,,Kartu su mokytojais aptariame, ką turiu išmokti“* (-0,03), *,,Dažniausiai suprantu, kaip reikia atlikti namų darbus“* (-0,37), *,,Tai, ko mokausi, man yra per sunku“* (-0,60). Tai pasakytina ir apie tėvų pritarimą teiginiui *,,Mokykloje mokytojų ir tėvų susitikimai, aptariant vaiko pažangą, gerina mokymosi pasiekimus*“ (standartizuotas vidurkių skirtumas – -0,10). Taigi, respondentų teiginiai STA leidžia daryti prielaidą, kad pagalbos mokiniui ir šeimai tvarka nepakankamai paveiki.Remdamiesi mokyklos strateginiais dokumentais ir pokalbiu su VGK, vertintojai išskyrė veiksmingą mokiniui, grįžusiam iš emigracijos, tvarką ir teikiamą pagalbą. STA duomenimis, mokytojai turi darbo su skirtingų poreikių mokiniais patirties ir gali teikti savalaikę pagalbą: 59,2 proc. mokytojų turi patirties ir praktikos darbe iš kitos kultūrinės aplinkos mokiniais (pabėgėliais, imigrantais, grįžusių emigrantų vaikais), 53,1 proc. mokytojų turi darbo praktikos su išskirtinių gabumų mokiniais, 3,9 proc. mokytojų turi mokinių su negale (regos, klausos, judėjimo, intelekto, autizmo spektro sutrikimais) ugdymo patirties, 83,7 proc. – darbo su socialinės rizikos šeimomis praktikos. Remdamiesi šiais duomenimis vertintojai konstatuoja, kad mokytojų bendruomenė pakankamai pajėgi teikti profesionalią ir paveikią pagalbą ne tik mokiniams, bet ir jų šeimoms. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Įgalinantis vadovavimas mokymuisi ir mokinių mokymosi patirtys vertinami patenkinamai, išskyrus įtraukios kultūros kūrimą, kuris vertinamas gerai.Vadovavimo kiekvieno mokinio ugdymuisi stebėtose pamokose apibendrintas vertinimas pateiktas 1 priedo 1 lentelėje. Stebėtų pamokų protokolų analizės duomenimis, vadovavimo kiekvieno mokinio ugdymuisi pamokos aspektas dažniausiai vertintas gerai (56,7 proc. pamokų) ir patenkinamai (37,31 proc. pamokų). Patenkinamai vertintose pamokose taikyti nepakankamai veiksmingi visų ir kiekvieno mokinio įsitraukimo į mokymosi procesą būdai, per retai sudarytos galimybės mokiniams bendradarbiauti, nepakankamai stiprinta mokinių mokymosi motyvacija.Sėkmingiausiai vadovauti mokymuisi, sudaryti sąlygas mokiniams dalintis patirtimi sekėsi 4 klasėse (vertinimo vidurkis – 2, 9), 2 klasėse (vertinimo vidurkis – 2,8), prasčiausiai – 7 klasėse (vertinimo vidurkis – 2,3). Apibendrintas visų pamokos kokybės aspektų vertinimas pagal klases pateiktas 1 priedo 2 lentelėje. Išanalizavus šio pamokos aspekto vertinimus pagal mokytojų kvalifikacines kategorijas pastebėta, kad sėkmingiausiai įgalino mokytis ir sudarė tinkamas sąlygas mokinių patirtims pasireikšti mokytojo metodininko kvalifikacinę kategoriją įgiję pedagogai (žiūr. 1 priedo 3 lentelę). Vertinant vadovavimą mokymuisi pagal mokytojų turimą patirtį nustatyta, kad geriausiai įgalinti mokymuisi pavyko mokytojams, kurių pedagoginio darbo stažas yra iki 10 metų bei 21–30 metų (vertinimo vidurkis – 2,7). Pagal mokomuosius dalykus mokymosi įgalinimu ir mokinių patirties panaudojimo kokybe labiausiai išsiskyrė meninio-technologinio ugdymo (vertinimo vidurkis – 2,9), užsienio kalbų (vertinimo vidurkis – 2,8) pamokos. Apibendrintas visų pamokos kokybės aspektų vertinimas pagal dalykus pateiktas 1 priedo 4 lentelėje. Svarbu pastebėti, kad veiksmingiausios sąlygos įtraukiajam mokymuisi organizuoti sudarytos mokymosi paradigmos (šiuolaikinių pamokų vertinimo vidurkis – 3,4), pakankamai geros – sąveikos paradigmos (vertinimo vidurkis – 2,7) ir tik vidutiniškos – tradicinėse poveikio paradigmos (vertinimo vidurkis – 2,3) pamokose. Apibendrintas visų pamokos kokybės aspektų vertinimas pagal paradigmą pateiktas 1 priedo 5 lentelėje. Mokinių įsitraukimas į mokymosi procesą kaip stiprioji pamokos veikla išskirtas 23 (34,3 proc.) pamokose. Labai gerai bei gerai šiuo aspektu įvertintose pamokose sudarytos palankios sąlygos mokinių įsitraukimui į mokymąsi: tinkamais būdais mokiniai sudominti, aktyvinti, įsivertinti ir reflektuoti. Tai pasakytina apie 2 beta, 6 beta, 6b kl. anglų k., 3a, 6 beta kl. muzikos, 2 beta, 7b kl. etikos, 8b kl. istorijos, 4 alfa kl. fizinio ugdymo, 5b kl. dailės, 6a kl. rusų k., 1 beta kl. matematikos pamokas. Sąlygų supratimui ir giliam mokymuisi sudarymas kaip stiprioji pamokos veikla išskirta 13 pamokų (19,4 proc.). Tai pasakytina apie 8 beta kl. chemijos, 7 alfa kl. istorijos, 6 alfa kl. lietuvių kalbos ir literatūros, 5b kl. dailės, 7b kl. fizinio ugdymo, 6a kl. rusų k., 6b kl. matematikos, 2 beta kl. anglų k. pamokas. Šiose pamokose mokytojai tikslingai naudojo informacinių technologijų išteklius, tinkamai vizualizavo naujos medžiagos pristatymą, organizavo įsivertinimą, įvairiais būdais pateikė mokymosi medžiagą, siejo naujas žinias su mokinių turimomis, įvairiai pateikė mokomąją medžiagą, orientavosi į skirtingų mokinių interesus. Tokia mokytojų praktika stiprino mokinių mokymosi motyvaciją, didino jų įtraukties galimybes.Tinkamos sąlygos strategiškai taikyti ir įvairiais būdais pademonstruoti žinojimą vertintojų fiksuotos 3a, 6 beta kl. muzikos, 3b kl. lietuvių k., 1 alfa, 2 alfa kl. fizinio ugdymo, 7 alfa kl. istorijos pamokose. Šiose pamokose buvo aktualizuota, prieinama mokiniui mokymo(si) medžiaga, mokiniai skatinti pademonstruoti ir pritaikyti žinias, taikyti įvairūs mokymo(si) metodai, išryškėjo mokinių grupinio darbo gebėjimai.Mokymosi patirtys vertintojų stebėtose pamokose dažniausiai vertintos gerai ir patenkinamai. Labai geras sąlygas mokiniams pasirinkti šaltinius ir priemones, siekti išmokimo, bendradarbiauti mokytojai sudarė 9 (13,4 proc.) stebėtose pamokose, geras – 31 (46,3 proc.) pamokoje, patenkinamas – 26 (38,8 proc.) pamokose. Apibendrintas mokinių patirčių visose pamokose vertinimas pateiktas 1 priedo 6 lentelėje. Geriausias sąlygas mokymosi patirtims pamokose kūrė 4 klasių (vertinimo vidurkis – 3,3), 2 ir 3 klasių (vertinimo vidurkis – 3,0), patenkinamas – 7 klasių (vertinimo vidurkis – 2,1) mokytojai. Pagal mokytojų kvalifikacines kategorijas sėkmingiausiai mokinių patirtimis rėmėsi mokytojai ekspertai (vertinimo vidurkis – 3,5) bei mokytojai metodininkai (vertinimo vidurkis – 2,8), pagal mokytojų amžių – mokytojai, kurių pedagoginio darbo stažas yra 21–30 metų (vertinimo vidurkis – 2,9). Šiuo aspektu labiausiai išsiskyrė mokymosi paradigmos pamokos (vertinimo vidurkis – 3,9); pagal dalykus – meninio-technologinio ugdymo (vertinimo vidurkis – 3,0), užsienio kalbų (vertinimo vidurkis – 2,8), fizinio ugdymo (vertinimo vidurkis – 2,8) pamokos. Įtraukios kultūros kūrimas – vienas iš stipriųjų progimnazijos veiklos aspektų. Mokykla didelį dėmesį skiria mokinių socialiniam emociniam ugdymui. Pradinio ugdymo klasėse įgyvendinama prevencinė socialinio ir emocinio ugdymo programa „Antras žingsnis“, o 5–8 klasėse vykdoma LIONS QUEST „Paauglystės kryžkelės“ programa. Į 1–8 klasių mokomuosius dalykus ir klasių auklėtojų veiklą integruojama Sveikatos ir lytiškumo ugdymo bei Rengimo šeimai bendrosios programos. Žmogaus saugos bendroji programa integruojama į 1–4 klasių mokomųjų dalykų programas ir vadovavimo klasei veiklas, o kaip atskiras dalykas mokoma 5–8 klasėse. Susitikime su vertintojų komanda dalyvavę mokinių savivaldos atstovai teigė, jog jų veikos orientuotos į mokyklos renginių organizavimą, atstovavimą klasių interesams mokyklos mokinių savivaldos institucijose. Mokiniai nedaug galėjo pasakyti apie dalyvavimą mokyklos veiklos planavime, susitarimų rengime ir pan. Mokinių nuomone, mokykla pasižymi šilta ir jaukia aplinka, draugiškais mokiniais ir mokytojais. Daugumoje (71,6 proc.) vertintojų stebėtų pamokų fiksuotas palankus mokymuisi mikroklimatas, grįstas dalykiškais mokinio ir mokytojo, mokinių tarpusavio santykiais. Mokiniai stebėtose pamokose jautėsi saugiai ir ramiai: drąsiai atsakinėjo į klausimus, nebijojo klausti mokytojų, suklysti ir pan. Veiksmingą įtraukiosios kultūros kūrimą ir palaikymą vertintojai stebėjo 52 (76,5 proc.) pamokose, kurios išsiskyrė pagarbiais santykiais, pozityvaus elgesio skatinimu, susitartų taisyklių dėl darbo tvarkos laikymusi, mokytojai pageidaujamo elgesio siekė sutelkdami mokinių dėmesį į jiems įdomias mokymosi veiklas. Įtraukios kultūros kūrimas, kaip stiprioji pamokos veikla išskirtas 37 (55,22 proc.) pamokose. Vertintojai užfiksavo sėkmingus įtraukios kultūros puoselėjimo ir kūrimo pavyzdžius 5 alfa, 6 beta kl. anglų k., 4b kl. lietuvių k., 7a, 8a kl. lietuvių k. ir literatūros, 7b kl. etikos, 3a kl. muzikos, 6b, 8 alfa kl. technologijų, 6 alfa kl. tikybos, 1b, 2 alfa, 4 alfa kl. fizinio ugdymo, 2b, 4a kl. pasaulio pažinimo ir kt. pamokose.Vertintojų komanda giria progimnazijos bendruomenę už įtraukiosios kultūros įgyvendinimą pamokose ir skatina mokytojus bei mokyklos vadovus atkreipti didesnį dėmesį į aktyvesnio mokinių dalyvavimo kuriant pageidaujamo elgesio taisykles ir priimant sprendimus skatinimą bei palaikymą. Mokinių dalyvavimas priimant jiems svarbius sprendimus dar labiau puoselėtų bendruomeniškumą, sudarytų optimalias įtraukiojo ugdymo sąlygas. |
| 2.3. Vertinimas ugdant ir rezultatai, 2 lygis | Vertinimas ugdant ir rezultatai vertinamas patenkinamai, o pažangą skatinantis grįžtamasis ryšys yra tobulintinas mokyklos veiklos aspektas.Progimnazija supranta mokinių pažangos ir pasiekimų vertinimo svarbą ir teigia, jog tuo tinkamai rūpinasi. Susitarimai dėl vertinimo sistemos fiksuojami progimnazijos Mokinių pažangos ir pasiekimų vertinimo ugdymo procese tvarkos apraše. Vertintojų komanda, išanalizavusi vertinimo tvarkos aprašą, pastebi mokyklos pastangas reglamentuoti mokinių pažangos ir pasiekimų vertinimo tvarką ir atkreipia dėmesį į tobulintinus šios tvarkos aspektus (žiūr. 2 vertinimo srities rekomendacijas).Vertinimas ugdant išorės vertinimo metu dažniausiai vertintas patenkinamai (50,7 proc. pamokų) ir gerai (40,3 proc. pamokų). Vertinimo ugdant ir kiekvieno mokinio pažangos ir pasiekimų vertinimo stebėtose pamokose apibendrintas vertinimas pateiktas ataskaitos 1 priedo7 ir 8 lentelėse. Analizuojant vertinimo ugdant aspekto priklausomybę nuo pamokos paradigmos išryškėjo akivaizdus skirtumas: pamokose, kuriose taikyta tradicinė (mokymo) paradigma, šio aspekto vertinimo vidurkis – 2,0, tuo tarpu pamokose, kuriose vyravo šiuolaikinė (mokymosi) paradigma, vertinimo vidurkis – 3,3. Akivaizdus ir pamokos paradigmos bei kiekvieno mokinio pažangos ir pasiekimų vertinimo aspektų ryšys: mokymo (tradicinės) paradigmos pamokose vertinimo vidurkis – 1,89, mokymosi (šiuolaikinėse) pamokose – 3,14. Stipriausias koreliacinis ryšys nustatytas tarp vertinimo ugdant ir kiekvieno mokinio pažangos ir pasiekimų komponentų: (koreliacijos koeficientas – 0,77). Tai įrodo, koks svarbus vertinimo ugdant vaidmuo siekiant kiekvieno mokinio pažangos ir pasiekimų. Pasiekimų vertinimas mokinių įvairovėje labai gerai įvertintas tik vienoje – 8 alfa kl. technologijų pamokoje, gerai – 7 pamokose: 6 beta kl. muzikos, 4 alfa, 5 alfa kl. anglų k., 7a, 8a kl. lietuvių k. ir literatūros, 6 alfa kl. tikybos, 2 alfa kl. matematikos. Šiose pamokose tikslingai taikytas formuojamasis vertinimas, organizuotas mokinių įsivertinimas.Pažangą skatinantis grįžtamasis ryšys vertintojų išskiriamas kaip tobulintinas veiklos aspektas. Tinkamus grįžtamojo ryšio teikimo / gavimo atvejus vertintojai fiksavo 7 alfa, 8b kl. istorijos, 4b kl. šokio, 1 alfa kl. lietuvių k., 6a kl. rusų k., 6b kl. matematikos, 2b, 4a kl. pasaulio pažinimo, 4b kl. fizinio ugdymo pamokose. Šiose pamokose teiktas suasmenintas ir veiksmingas bei padedantis augti grįžtamasis ryšys, per grįžtamąjį ryšį taikytas formuojamasis vertinimas, įsivertinant veiksmingai naudotos informacinės technologijos, organizuotas mokinių įsivertinimas ir pan. Išsami pamokų protokolų analizė rodo, kad pažangą skatinančiam grįžtamajam ryšiui mokytojai skiria per mažai dėmesio: taikydami formuojamąjį vertinimą labiau orientuojasi į mokinių mokymosi stebėjimą, neformalų mokinių vertinimą pagiriant, padrąsinant juos, tačiau per retai siekia abipusio grįžtamojo ryšio, padedančio mokytojams pasirinkti tinkamas mokymo strategijas ir koreguoti mokymą(si), o mokiniams – reflektuoti savo mokymąsi bei siekti optimalios pažangos mokantis. Rezultatai (pasiekimai ir pažanga) vertintojų stebėtose pamokose dažniausiai vertinti patenkinamai (55,2 proc.) ir gerai (35,8 proc.). Vertinant šį pamokos aspektą pagal klases, išsiaiškinta, kad 2 ir 4 klasėse užfiksuoti geriausi rezultatai (pažanga ir pasiekimai), vertinimo vidurkiai atitinkamai – 2,78 ir 2,67, o 7 klasėse šis aspektas įvertintas prasčiausiai (vertinimo vidurkis – 1,89). Kiekvieno mokinio pažangai ir pasiekimams reikiamas dėmesys skirtas stebėtose mokytojų ekspertų ir mokytojų metodininkų kvalifikacines kategorijas įgijusių mokytojų pamokose (vertinimo vidurkiai atitinkamai – 2,50 ir 2,43). Klasės dydis taip pat turėjo įtakos šio pamokos aspekto vertinimui: rezultatai (pasiekimai ir pažanga) geriausiai įvertinti 9–16 mokinių klasėse (grupėse). Šiam pamokos aspektui daugiausiai dėmesio skyrė užsienio kalbų mokytojai (vertinimo vidurkis – 2,67), meninio-technologinio ugdymo srities mokytojai (vertinimo vidurkis – 2,57). Ryškus skirtumas ir tarp skirtingas ugdymo paradigmas taikančių mokytojų: rezultatų (pasiekimų ir pažangos) aspektas geriausiai įvertintas pagal mokymosi (šiuolaikinę) paradigmą dirbančių mokytojų pamokose (vertinimo vidurkis – 3,14). Tuo tarpu tradicinės paradigmos atstovų pamokose šio aspekto vertinimo vidurkis – 1,89.Rezultatai (pasiekimai ir pažanga), kaip tobulintina pamokos veikla, išskirti 13 (19,4 proc.) vertintojų stebėtų pamokų. Šiose pamokose mokytojai neakcentavo asmenybės tapsmo pažangos, per mažai dėmesio skyrė bendrųjų kompetencijų pažangai vertinti, nepakankamai tikslingai tikrino išmokimą, per mažai skatino pažangos matavimą ir pan. Apibendrintas rezultatų vertinimas stebėtose pamokose pateiktas 1 priedo 8 lentelėje.Apibendrinant galima teigti, kad mokytojai nepakankamai dėmesio skyrė pamokos planavimui ir, tikėtina, dažnai pristigo laiko mokinių pažangai ir pasiekimams į(si)vertinti bei pa(si)matuoti juos lyginant su pamokos uždaviniu. Akivaizdu, kad pasiekimams ir pažangai įtakos daro visi pamokos komponentai, ypač – ugdymo(si) planavimas, grįžtamojo ryšio konstruktyvumas Pamokų stebėjimo protokolų duomenys suponuoja prielaidą, kad dauguma mokinių pagal savo ir jiems mokytojo pamokoje sudarytas galimybes darė pažangą, tačiau jos į(si)vertinimui neskirtas pakankamas mokytojų dėmesys. Pastebėtina, kad mokytojai turi galimybių mokytis iš sėkmingai rezultatus (pažangą ir pasiekimus) vertinančių kolegų.  |
| ***Stiprieji vertinamos srities veiklos aspektai***  | * Švietimo pagalbos specialistų ir mokytojų padėjėjų vaidmenys, planuojant ir įgyvendinant ugdymo procesą.
* Įtraukiosios kultūros pamokoje palaikymas.
 |
| ***Tobulintini vertinamos srities veiklos aspektai***  | * Pamokos uždavinio, orientuoto į skirtingų mokinių mokymosi poreikius, kėlimas(is).
* Informatyvus, suasmenintas, kiekvieno mokinio pažangą skatinantis grįžtamasis ryšys.
 |
| ***Vertinamos srities rekomendacijos*** | 1. Formuluoti į skirtingų mokinių mokymosi poreikius, interesus orientuotus mokymosi uždavinius. Mokinių įtrauktį didintų ir aktualus mokiniams mokymosi medžiagos kontekstas, pasitikėjimą savo jėgomis stiprintų optimalūs, asmenines galimybes atitinkantys išmokimo siekiniai. Pastebėtina, kad rengiantis pamokai tinkamų mokymosi sąlygų, mokiniams patrauklios ir prieinamos mokymosi veiklos numatymas, lankstus išmokimo rezultato planavimas būtų paveikus pastoliavimas mokantis.
2. Tobulinti grįžtamojo ryšio, padedančio mokytojams pasirinkti tinkamas mokymo strategijas ir koreguoti mokymą(si), o mokiniams – reflektuoti savo mokymąsi bei siekti optimalios pažangos mokantis, teikimo / gavimo strategijas. Dalykiškas grįžtamasis ryšys, įgalinantis konkrečiai nustatyti kiekvieno mokinio mokymosi kliūtis ir spragas, sudarytų sąlygas suasmeninti mokymą ir galimybes tikslingam asmeninės pažangos siekiui.
3. Laikantis įtraukiojo ugdymo nuostatų kryptingo įgyvendinimo ir vertinimo principų reglamentuojant mokinių pažangos ir pasiekimų vertinimo tvarką progimnazijos Mokinių pažangos ir pasiekimų vertinimo tvarkos apraše vertėtų:
* aptarti diagnostinį vertinimą mokymosi etapo pradžioje (kaip startinę kiekvieno mokinio poziciją) – tai sudarytų sąlygas tikslingai, orientuojantis į kiekvieno mokinio asmeninę pažangą, planuoti mokymąsi, numatyti pastoliavimą;
* fiksuoti konkrečius susitarimus dėl formuojamojo vertinimo strategijų ir formų taikymo pamokose;
* akcentuoti vertinimo informacijos panaudojimą didesniam kiekvieno mokinio pažangos siekiui (tai yra svarbiausia vertinimo paskirtis);
* numatyti ne tik galimybę (kaip yra dabartiniame dokumente), o būtinybę pamokų metu taikyti mokinių įsivertinimą, tokiu būdu gauti grįžtamąjį ryšį apie kiekvieno mokinio pasiekimus ir pažangą pamokoje;
* priimti sprendimus dėl įvertinimų dažnio, vertinimo pažymiais procentinės išraiškos;
* reglamentuoti kaupiamąjį vertinimą, konvertavimo į pažymį dažnį;
* apsispręsti dėl bendros pažangos sąvokos (ji neturėtų būti tapatinama tik su pasiekimais).
 |

**V. REKOMENDACIJOS DĖL MOKYKLOS VEIKLOS KRYPTINGUMO**

**ORGANIZUOJANT ĮTRAUKŲJĮ UGDYMĄ**

**Mokyklos vadovams**

* Sutelkti mokyklos bendruomenę, socialinius partnerius aiškios, vienijančios, įgyvendinamos, pagrįstos įtraukiojo ugdymo nuostatomis vizijos sukūrimui. Remiantis sutarta mokyklos veiklos perspektyva (vizija), mokinių pasiekimų ir pažangos vertinimo, mokyklos įsivertinimo duomenis, kryptingai planuoti numatytų tikslų siekinius, dalijantis lyderyste įgalinti bendruomenės narius prisiimti atsakomybę už jų įgyvendinimą.
* Apsvarstyti galimybes mažinti mokinių atskirtį įgyvendinant inžinerinio ugdymo programą: diskutuojant su mokytojais, pagalbos mokiniui specialistais, mokinių tėvais (globėjais, rūpintojais) apsispręsti
* dėl inžinerinio ugdymo integracijos visose pradinėse klasėse galimybių,
* dėl būdų mažinti atskirtį organizuojant inžinerinės krypties ugdymą pagrindinio ugdymo I pakopos mokiniams (pvz., STEAM, patirtinio, patyriminio, projektinio, technologinio mokymo(si) stiprinimas, šios krypties modulių, neformaliojo švietimo veiklų pasiūlos plėtimas ir pan.).
* Stiprinti horizontaliąją lyderystę, pasidalinant atsakomybėmis ir telkti mokyklos bendruomenę mokymuisi, kurio tikslas – mokymo paradigma grįstą ugdymo proceso organizavimą pakeisti mokymo(si) paradigma. Įgyvendinant duomenimis grįstos vadybos principus koordinuoti / kuruoti mokyklos įsivertinimo procesus.

**Veiklos kokybės įsivertinimo grupei**

* + Į progimnazijos veiklos kokybės įsivertinimą aktyviau įtraukti visą bendruomenę: mokinių tėvus (globėjus, rūpintojus), mokinius.
	+ Pagrįstai, orientuojantis į švietimo prioritetus, mokyklos aktualijas, pasirinkti įsivertinimo temas ir rodiklius, ir, remiantis ne vien apklausomis, bet ir diskusijomis, kasdienio progimnazijos, pamokos stebėjimo mokinių pasiekimų ir pažangos duomenimis, nustatyti, kaip laikomasi bendrų susitarimų dėl ugdymo kokybės, kokį poveikį planuose ir susitarimuose numatytų priemonių veiklų įgyvendinimas daro mokiniui, mokytojui, mokyklos vadovams, tėvams (globėjams, rūpintojams), kaip progimnazijos stiprybės gali padėti tobulinti silpnybes.
	+ Diskutuojant su bendruomene nustatyti priežasčių ir pasekmių ryšius, priimti sprendimus dėl konkrečių tobulėjimo žingsnių, įvertinus, kada galimi matyti pokyčių rezultatai, grįžti prie to pačios temos ir įsivertinti, ar tinkamu tobulėjimo keliu einama.

**Metodinei tarybai**

* Tikslingiau naudotis mokytojų savianalizės duomenimis, organizuojant metodinę veiklą daugiau dėmesio skirti kvalifikacijos tobulinimo renginiuose įgytų žinių sklaidai bei aktyvesniam vidinių resursų, t.y. aukšto meistriškumo pedagoginio personalo gerosios patirties panaudojimui.
* Kryptingai rinktis ilgalaikes, bendras visiems pedagogams kvalifikacijos tobulinimo programas, kurias įgyvendindami mokytojai galėtų įgyti / sustiprinti savivaldaus mokymosi organizavimo, pastoliavimo, diferencijavimo, individualizavimo ir suasmeninimo, asmeninės pažangos vertinimo kompetencijų, įgytus gebėjimus taikytų kasdieniame ugdymo procese, vertintų stebėdami kolegų pamokas bei dalindamiesi patirtimi; aptartų kvalifikacijos tobulinimo poveikį mokinių įtraukties ir asmeninės pažangos aspektais.
* Aktyviau plėtoti mokytojų vertinimo ugdant kompetencijas, ypač mokinių pažangą skatinančio grįžtamojo ryšio teikimo pamokoje, tobulinti pažangos ir pasiekimų vertinimo tvarkos aprašą ir susitarti dėl aiškių vertinimo ir įsivertinimo kriterijų, vertinimo dažnio, informacijos panaudojimo didesniam mokinių pažangos siekiui, formuojamojo ir diagnostinio vertinimo, atsižvelgiant į skirtingas mokinių startines pozicijas ir galimybes, būdų.
* Kolegialiai bendradarbiaujant organizuoti mokymosi uždavinio, orientuoto į skirtingų gebėjimų mokinius, formulavimo pratybas. Uždavinyje pagal poreikį numatyti skirtingas mokymosi sąlygas, priemones, veiklas, kiekybiniais ar kokybiniais kriterijais pamatuojamą išmokimo rezultatą bei galimus išmokimo pateikimo būdus (mokymosi uždavinys tyrėtų būti lankstus, sudarantis mokiniams galimybes rinktis sąlygas, priemones, veiklos ir rezultatų pateikimo būdus). Išbandžius mokymosi uždavinius pamokose, reflektuoti ar / kaip jie padėjo siekti kiekvieno mokinio pažangos.

**Mokytojams**

* + Planuojant pamoką formuluoti į skirtingų mokinių poreikius orientuotas mokymo(si) sąlygas, savivaldaus mokymosi veiklas, išmokimo rezultatą.
	+ Siekiant šiuolaikinės pamokos, grįstos mokymosi paradigma, stiprinti pastoliavimą, mokymosi savivaldumą, suasmeninimą, aktyviųjų mokymo metodų taikymą.
	+ Žymiai didesnį dėmesį skirti pagrindinei mokinių pasiekimų ir pažangos vertinimo paskirčiai – padėti mokiniui išsiaiškinti mokymosi kliūtis, naudojantis (įsi)vertinimo informacija teikti asmenišką, informatyvų grįžtamąjį ryšį ir koreguoti mokymą(si).
* Susitarti dėl mokymosi pažangos sampratos, įsivertinti mokykloje taikomos asmeninės pažangos stebėjimo, fiksavimo tvarkos veiksmingumą mokymosi motyvacijos ir mokymosi savivadumo aspektais, pamokose taikyti kaupiamąjį vertinimą, kuris stiprintų ir palaikytų mokymosi motyvaciją, didintų mokinių dalyvavimo aktyvumą ir įtrauktį, įgalintų pastebėti ir įvertinti mokinių pastangas. Dirbant su įvairių poreikių turinčiais mokiniais, vertėtų taikyti įvairesnius vertinimo metodus, kurie skatintų kiekvieno mokinio asmeninę ūgtį ir visybišką pažangą.

**Mokyklos savininkui – Klaipėdos miesto savivaldybei (Klaipėdos švietimo skyriui)**

* Apsvarstyti galimybę mokyklai rengti strateginį planą orientuojantis ne tik į ugdymos(si) sąlygas, išteklius, bet ir į ugdymo turinio kokybės aspektus.
* Vengiant atskirties, segregacijos sudaryti sąlygas integruoti inžinerinį ugdymą (įtraukiant STEAM, patyriminį, probleminį mokymą(si)) į visų klasių ugdymo turinį.
* Užtikrinant mokiniams saugias mokymosi sąlygas aptverti progimnazijos teritoriją, išspręsti miesto autobusų stotelės šalia ugdymo įstaigos įrengimą, lauko kanalizacijos sutvarkymą.
* Įpareigoti Klaipėdos miesto pedagogų švietimo ir kultūros centrą akredituoti ilgalaikę(-es) kvalifikacijos tobulinimo programą(-as) progimnazijos mokytojų poreikiams tenkinti (aktualiausios temos – įtraukusis ugdymas, diferencijavimas, individualizavimas, suasmeninimas, pastoliavimas, pažangą skatinantis grįžtamasis ryšys).

**Švietimo mokslo ir sporto ministerijai**

* Koreguoti teisės aktus, kurie nedera su įtraukiojo ugdymo įgyvendinimo kryptingumu bei Švietimo, mokslo ir sporto ministro patvirtintas specializuoto ugdymo krypties programas, kuriose jau nuo pirmos pradinės klasės numatyta mokinių segregacija (pvz., nurodyta, kad programa ,,skirta mokiniams, turintiems specialiųjų ugdymosi poreikių dėl išskirtinių asmens gabumų matematikai, gamtos mokslams, technologijoms ir inžinerinei kūrybai“).
* Formuoti teigiamas visuomenės, šalies ir regiono švietimo politikų nuostatas dėl įtraukiojo ugdymo realizavimo praktikos: vertinant mokyklų pažangą orientuotis ne tik į akademinius mokinių pasiekimus, bet ir į kiekvieno mokinio asmenybės tapsmo, mokymosi pažangą.

Vadovaujančioji vertintoja Audronė Šarskuvienė

Vertinimo skyriaus vedėja Snieguolė Vaičekauskienė

**1 PRIEDAS**

**Vadovavimo kiekvieno mokinio ugdymuisi stebėtose pamokose apibendrintas vertinimas** (N=67)

1 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 3 pamokos | 38 pamokos | 25 pamokos | 1 pamoka |
| 4,5 proc. | 56,7 proc. | 37,3 proc. | 1,5 proc. |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Visų pamokos aspektų apibendrintas vertinimas** (N=67)2 lentelė

|  |  |  |  |  |  |
| --- | --- | --- | --- | --- | --- |
|  | **Ugdymosi aplinkos** | **Vadovavimas mokymuisi** | **Mokinių patirtys** | **Vertinimas ugdant** | **Rezultatai** |
| Moda (dažniausias sk.) | 2,00 | 3,00 | 3,00 | 2,00 | 2,00 |
| Tarpinis vidurkis | 2,54 | 2,60 | 2,68 | 2,41 | 2,32 |
| Vidurkis | 2,54 | 2,60 | 2,68 | 2,41 | 2,32 |

**Pamokų vertinimas pagal mokytojo kvalifikacinę kategoriją**3 lentelė |
|  | **N** | **Ugdymo(si) aplinkos** | **Vadovavimas kiekvieno mokinio ugdymuisi** | **Mokymosi patirtys** | **Vertinimas ugdant** | **Kiekvieno mokinio pažanga ir pasiekimai** | **Vidurkis** |
| Neturi pedagogo kvalifikacijos | 0 | 0,00 | 0,00 | 0,00 | 0,00 | 0,00 | 0,00 |
| Mokytojas | 9 | 2,33 | 2,33 | 2,44 | 2,11 | 2,11 | 2,27 |
| Vyr.mokytojas | 10 | 2,30 | 2,50 | 2,30 | 2,20 | 2,00 | 2,26 |
| Metodininkas | 52 | 2,62 | 2,68 | 2,77 | 2,49 | 2,43 | 2,60 |
| Ekspertas | 3 | 3,00 | 2,50 | 3,50 | 3,00 | 2,50 | 2,90 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  **Stebėtų pamokų apibendrintas vertinimas pagal dalykus** 4 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| **Dalykas** | **N** | **Ugdymo(si) aplinkos** | **Vadovavimas kiekvieno mokinio ugdymuisi** | **Mokymosi patirtys** | **Vertinimas ugdant** | **Kiekvieno mokinio pažanga ir pasiekimai** | **Vidurkis** |
| Dorinis ugdymas | 6 | 2,67 | 2,50 | 2,67 | 2,50 | 2,50 | 2,57 |
| Lietuvių k.  | 10 | 2,50 | 2,60 | 2,70 | 2,40 | 2,10 | 2,46 |
| Užsienio k. | 15 | 2,60 | 2,80 | 2,80 | 2,60 | 2,67 | 2,69 |
| Matematika | 6 | 2,50 | 2,17 | 2,50 | 2,00 | 2,17 | 2,27 |
| Informacinės technologijos | 2 | 3,00 | 2,50 | 2,00 | 2,00 | 2,00 | 2,30 |
| Socialinis ugdymas | 2 | 2,00 | 2,00 | 2,50 | 2,00 | 2,00 | 2,10 |
| Gamtamokslis ugdymas | 6 | 2,67 | 2,67 | 2,50 | 2,00 | 1,83 | 2,33 |
| Meninis-technologinis ugdymas | 7 | 3,29 | 2,86 | 3,00 | 2,57 | 2,57 | 2,86 |
| Kūno kultūra | 8 | 2,13 | 2,75 | 2,75 | 2,75 | 2,50 | 2,58 |

 |
| **Pamokų vertinimas pagal paradigmą** (N=67)5 lentelė |
|  | **N** | **Ugdymo(si) aplinkos** | **Vadovavimas kiekvieno mokinio ugdymuisi** | **Mokymosi patirtys** | **Vertinimas ugdant** | **Kiekvieno mokinio pažanga ir pasiekimai** | **Vidurkis** |
| Mokymo (tradicinė) | 29 | 2,14 | 2,32 | 2,29 | 2,00 | 1,89 | 2,13 |
| Bandoma dirbti šiuolaikiškai | 36 | 2,67 | 2,67 | 2,76 | 2,58 | 2,52 | 2,64 |
| Mokymosi (šiuolaikinė) | 10 | 3,57 | 3,43 | 3,86 | 3,29 | 3,14 | 3,46 |

**Mokymosi patirčių stebėtose pamokose apibendrintas vertinimas** (N=67)

6 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 9 pamokos | 31 pamoka | 26 pamokos | 1 pamoka |
| 13,4 proc. | 46,3 proc. | 38,8 proc. | 1,5 proc. |

**Vertinimo ugdant stebėtose pamokose apibendrintas vertinimas** (N=67)

7 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 3 pamokos  | 27 pamokos | 34 pamokos | 3 pamokos |
| 4,5 proc. | 40,3 proc. | 50,7 proc. | 4,5 proc. |

**Kiekvieno mokinio pažangos ir pasiekimų stebėtose pamokose apibendrintas vertinimas** (N=67)

8 lentelė

|  |  |  |  |
| --- | --- | --- | --- |
| **Labai gerai** | **Gerai** | **Patenkinamai** | **Prastai** |
| 2 pamokos | 24 pamokos | 37 pamokos | 4 pamokos |
| 3,0 proc. | 35,8 proc. | 55,2 proc. | 6,0 proc. |

**Pamokų vertinimas pagal klasės dydį** (*N*=67)

9 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| Mokinių skaičius pamokoje | Stebėtų pamokų skaičius (proc.) | Ugdymo(si) aplinkos | Vadovavimas kiekvieno mokinio mokymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 1-9 mokiniai | 4 (5,97 proc.) | 2,50 | 2,50 | 2,50 | 2,75 | 2,25 | 2,50 |
| 10-15 mokinių | 26 (38,80 proc.) | 2,58 | 2,77 | 2,77 | 2,54 | 2,54 | 2,64 |
| 16-20 mokinių | 7 (10,44 proc.) | 3,00 | 2,71 | 3,14 | 3,00 | 2,57 | 2,88 |
| 21-27 mokiniai | 30 (44,77 proc.) | 2,50 | 2,53 | 2,60 | 2,20 | 2,17 | 2,40 |
| Įvertinimo vidurkis  | 2,65 | 2,63 | 2,75 | 2,62 | 2,38 | 2,61 |

**Apibendrintas pamokų kokybės vertinimas pagal klases** (N=67)

10 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| Klasė | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 1 kl. | 7 | 2,00 | 2,40 | 2,20 | 2,40 | 2,00 | 2,20 |
| 2 kl. | 9 | 2,89 | 2,78 | 3,00 | 2,89 | 2,78 | 2,87 |
| 3 kl. | 3 | 3,00 | 2,67 | 3,00 | 2,00 | 2,33 | 2,60 |
| 4 kl. | 9 | 2,78 | 2,89 | 3,33 | 2,89 | 2,67 | 2,91 |
| 5 kl. | 12 | 2,36 | 2,45 | 2,36 | 2,09 | 2,18 | 2,29 |
| 6 kl. | 13 | 2,46 | 2,69 | 2,77 | 2,38 | 2,38 | 2,54 |
| 7 kl. | 9 | 2,33 | 2,33 | 2,11 | 2,00 | 1,89 | 2,13 |
| 8 kl. | 9 | 2,75 | 2,50 | 2,63 | 2,38 | 2,13 | 2,48 |

**2 PRIEDAS**

**Pamokų komponentų koreliaciniai ryšiai**

1 pav. **Ugdymo(si) aplinkų koreliaciniai ryšiai su kitais pamokos aspektais**

2 pav. **Vadovavimo kiekvieno mokinio ugdymuisi koreliaciniai ryšiai su kitais pamokos aspektais**

3 pav. **Mokymosi patirčių koreliaciniai ryšiai su kitais pamokos aspektais**

4 pav. **Vertinimo ugdant koreliaciniai ryšiai su kitais pamokos aspektais**

5 pav. **Kiekvieno mokinio pasiekimų ir pažangos koreliaciniai ryšiai su kitais pamokos aspektais**